MT Il-Ġurnal Uffiċjali tal-Unjoni Ewropea L 351/1

DEĊIŻJONI TAL-KUMMISSJONI (UE) 2016/2326

tal-21 ta' Ottubru 2015

dwar l-Għajnuna mill-Istat SA.38375 (2014/C) (ex 2014/NN) implimentata mil-Lussemburgu għal Fiat

(notifikata bid-dokument numru C(2015) 7152)

(It-test bil-Franċiż biss huwa awtentiku)

(Test b'rilevanza għaż-ŻEE)

IL-KUMMISSJONI EWROPEA,

Wara li kkunsidrat it-Trattat dwar il-Funzjonament tal-Unjoni Ewropea, u b'mod partikulari l-ewwel subparagrafu tal-Artikolu 108(2) tiegħu (1),

Wara li kkunsidrat il-Ftehim dwar iż-Żona Ekonomika Ewropea, u b'mod partikolari l-Artikolu 62(1)(a) tiegħu,

Wara li sejħet lill-partijiet interessati sabiex jissottomettu l-kummenti tagħhom skont l-artikoli msemmija hawn fuq (2) u wara li kkunsidrat il-kummenti tagħhom,

Billi:

1. IL-PROĊEDURA

(1) Permezz tal-ittra tad-19 ta' Ġunju 2013, il-Kummissjoni bagħtet lil-Lussemburgu talba għal informazzjoni dwar l-informazzjoni dettaljata dwar il-prattiki nazzjonali fir-rigward tad-deċiżjoni tat-taxxa (3).

(2) Permezz tal-ittra tas-17 ta' Lulju 2013, l-awtoritajiet Lussemburgiżi rrispondew b'mod ġenerali u pprovdew parti mill-informazzjoni mitluba. B'mod partikolari, ir-risposta tagħhom inkludiet deskrizzjoni tal-prinċipji legali u tar-regoli nazzjonali li jgħaqqdu l-amministrazzjoni tat-taxxa tal-Lussemburgu (Amministrazzjoni tal-Kontributi Diretti) waqt l-adozzjoni ta' deċiżjoni dwar it-tassazzjoni korporattiva (“deċiżjoni tat-taxxa” jew “deċiżjoni” (4)), speċifikat il-proċedura li tippermetti li tinkiseb tali deċiżjoni u l-informazzjoni li għandha tiġi ppreżentata mill-kontribwent u indikat jekk id-deċiżjonijiet adottati mill-amministrazzjoni tat-taxxa ġewx ippubblikati jew le. L-awtoritajiet Lussemburgiżi ma rrispondewx it-talba tal-Kummissjoni li jipprovdulha l-lista tad-deċiżjonijiet tat-taxxa adottati fl-2010, fl-2011 u fl-2012 mill-amministrazzjoni tat-taxxa tagħhom, kif ukoll informazzjoni utli oħra bħall-isem tal-kumpaniji, l-attività tagħhom, id-data tad-deċiżjonijiet, il-perjodu ta' validità tad-deċiżjonijiet u t-tip ta' tranżazzjonijiet koperti minn dawn id-deċiżjonijiet.

(3) Permezz tal-ittra tat-30 ta' Awwissu 2013, il-Kummissjoni bagħtet nota ta' tfakkir lill-awtoritajiet Lussemburgiżi billi talbithom jipprovdu lista tad-deċiżjonijiet tat-taxxa adottati fl-2010, l-2011 u l-2012 (5).

(4) Permezz tal-ittri tal-20 u t-23 ta' Settembru 2013, l-awtoritajiet Lussemburgiżi esprimew id-dispjaċir tagħhom dwar il-fatt li ċerta informazzjoni dwar it-talba għal informazzjoni tal-Kummissjoni ġiet ippubblikata fl-istampa. Barra minn hekk, huma kkontestaw il-bażi legali tat-talba għal informazzjoni tal-Kummissjoni.

(5) Permezz tal-ittra tat-2 ta' Ottubru 2013, il-Kummissjoni rrispondiet lill-awtoritajiet Lussemburgiżi, billi indikatilhom il-bażi legali li tippermettilha tiftaħ l-inkjesta fuq inizjattiva tagħha stess dwar il-prattika tal-Lussemburgu fir-rigward tad-deċiżjoni tat-taxxa u billi tathom perjodu supplimentari sabiex jippreżentaw il-lista ta' deċiżjonijiet tat-taxxa mitluba.

(6) Fil-11 ta' Ottubru 2013 saret laqgħa bejn l-awtoritajiet Lussemburgiżi u l-Kummissjoni. Fl-14 ta' Ottubru ta' wara, l-awtoritajiet Lussemburgiżi indikaw, bil-posta, dubju li l-bażi legali msemmija mill-Kummissjoni tista' tiġġustifika l-karattru estiż u ġenerali tat-talba għal informazzjoni. Il-Kummissjoni rrispondew din l-ittra permezz ta' ittra tal-15 ta' Ottubru 2013.

(7) Sar skambju ta' ittri ġdid bejn l-awtoritajiet Lussemburgiżi (l-ittri tal-11 ta' Novembru u tat-2 ta' Diċembru 2013) u l-Kummissjoni (l-ittri tal-14 ta' Novembru u tat-12 ta' Diċembru 2013), li fih l-awtoritajiet Lussemburgiżi spjegaw li minħabba l-formazzjoni ta' gvern ġdid, huma ma setgħux jirrispondu t-talba għal informazzjoni. Għalhekk il-Kummissjoni tathom estensjoni tal-perjodu ta' risposta sal-15 ta' Jannar 2014, filwaqt li speċifikat fiż-żewġ ittri tagħha li jistgħu jiġu obbligati jadottaw deċiżjoni ta' inġunzjoni ta' informazzjoni jekk it-talba għal informazzjoni tagħha tibqa' mingħajr risposta.

(8) Permezz tal-ittra tal-15 ta' Jannar 2014, l-awtoritajiet Lussemburgiżi pprovdew 22 deċiżjoni tat-taxxa fir-rigward tal-perjodu 2010-2013, iżda l-ismijiet tal-kontribwenti kienu ġew imneħħija minn dawn id-dokumenti. Skont l-awtoritajiet Lussemburgiżi, dawk it-22 deċiżjoni — li waħda minnhom kienet relatata ma' arranġament preliminari ta' prezzijiet (“APP”) indirizzat lil kumpanija referuta bħala “FFT” (l-“APP ta' FFT” jew “id-deċiżjoni tat-taxxa kkontestata” — kienu rappreżentattivi tal-prattika Lussemburgiża fir-rigward tad-deċiżjonijiet tat-taxxa.

(9) L-APP ta' FFT kien fih id-dokumenti li ġejjin (6): (a) ittra [tal-konsulent tat-taxxa] (*1) f'isem il-klijent tiegħu FFT, tal-14 ta' Marzu 2012, li fiha talba għal approvazzjoni mill-amministrazzjoni tat-taxxa Lussemburgiża ta' arranġament ta' prezzijiet ta' trasferiment; (b) rapport dwar il-prezzijiet ta' trasferiment li fihom analiżi tal-prezzijiet ta' trasferiment, imfassal mill-konsulent tat-taxxa b'appoġġ għat-talba ta' APP ta' FFT (“ir-rapport dwar il-prezzijiet ta' trasferiment”); (c) ittra tal-amministrazzjoni tat-taxxa Lussemburgiża tat-3 ta' Settembru 2012, li biha din tal-aħħar aċċettat l-arranġament ta' prezzijiet ta' trasferiment propost mill-konsulent tat-taxxa.

(10) Permezz tal-ittra tas-7 ta' Marzu 2014, il-Kummissjoni talbet lill-awtoritajiet Lussemburgiżi jikkonfermaw li “Fiat Finance and Trade Ltd” kienet il-kontribwent imsemmi FFT fl-APP ta' FFT. Hija indikat ukoll li fuq il-bażi tal-informazzjoni sottomessa, hija ma setgħetx teskludi li l-APP ta' FFT jirrappreżenta għajnuna mill-Istat inkompatibbli mas-suq intern favur FFT. Il-Kummissjoni talbet lill-awtoritajiet Lussemburgiżi jipprovdu aktar informazzjoni utli għall-valutazzjoni tal-APP ta' FFT. Billi l-awtoritajiet Lussemburgiżi ma rrispondewx din l-ittra, il-Kummissjoni bagħtet nota ta' tfakkir fis-7 ta' April 2014 (7).

(11) Fl-24 ta' April 2014, l-awtoritajiet Lussemburgiżi rrispondew l-ittra tas-7 ta' Marzu 2014 u kkonfermaw li ma kellhomx aktar informazzjoni utli neċessarja għall-valutazzjoni tal-APP ta' FFT. Fir-rigward tal-kwistjoni jekk “FFT” kinitx tikkorrispondi għal Fiat Finance and Trade Ltd, l-awtoritajiet Lussemburgiżi invokaw id-dispożizzjonijiet dwar il-kunfidenzjalità tal-leġiżlazzjoni Lussemburgiża u infurzaw dawn id-dispożizzjonijiet li jipprojbixxuhom milli jikkonfermaw l-identità tal-kontribwent inkwistjoni.

(12) Fl-24 ta' Marzu 2014, il-Kummissjoni adottat deċiżjoni ta' inġunzjoni ta' informazzjoni, fuq il-bażi tal-Artikolu 10 tar-Regolament tal-Kunsill (KE) Nru 659/1999 (8), li talbet lill-awtoritajiet Lussemburgiżi l-lista tad-deċiżjonijiet tat-taxxa mmirati fil-premessa (2).

(13) Permezz tad-deċiżjoni tal-11 ta' Ġunju 2014, il-Kummissjoni fetħet proċedura ta' investigazzjoni formali prevista fl-Artikolu 108(2) tat-TFUE (“id-deċiżjoni tal-ftuħ”) (9), fir-rigward tal-APP ta' FFT. Id-deċiżjoni tal-ftuħ kienet akkumpanjata minn deċiżjoni ta' inġunzjoni ta' informazzjoni (id-“deċiżjoni ta' inġunzjoni”), li talbet lil-Lussemburgu jipprovdi, f'perjodu ta' xahar min-notifika ta' din id-deċiżjoni, id-dokumenti, l-informazzjoni u d-dejta kollha neċessarji li jippermettu li l-Kummissjoni tiddeċiedi dwar l-eżistenza tal-għajnuna allegata u, skont il-każ, dwar il-kompatibilità ta' din l-għajnuna mas-suq intern. B'mod partikolari, il-Kummissjoni talbet lil-Lussemburgu jikkonferma l-identità tal-benefiċjarju tal-miżura.

(14) Permezz tal-ittra tal-14 ta' Lulju 2014, il-Lussemburgu bagħat il-kummenti tiegħu dwar id-deċiżjoni tal-ftuħ. Huwa indika wkoll li, billi l-Kummissjoni ma setgħetx tiddikjara l-eżistenza ta' għajnuna mill-Istat, ma kellux jirrispondi l-mistoqsijiet magħmula fid-deċiżjoni tal-ftuħ u lanqas fid-deċiżjoni ta' inġunzjoni.

(15) Permezz tal-ittra tal-14 ta' Awwissu 2014, il-Kummissjoni talbet lil-Lussemburgu jipprovdilha l-informazzjoni nieqsa mmirata fid-deċiżjoni tal-ftuħ u fid-deċiżjoni ta' inġunzjoni. Hija talbet ukoll lil-Lussemburgu l-awtorizzazzjoni li tindirizza direttament lil FFT sabiex tagħmlilha d-domandi li baqgħu mingħajr risposta, skont l-Artikolu 6a tar-Regolament (KE) Nru 659/1999.

(16) Fit-3 ta' Settembru 2014, il-Lussemburgu rrisponda parzjalment għad-domandi li kienu għadhom mingħajr risposta u indika li parti mill-informazzjoni mitluba kienet tikkostitwixxi sigriet kummerċjali ta' FFT li ma kienx fil-pussess tagħha. Barra minn hekk huwa kkonferma li FFT kienet il-kumpanija Fiat Finance and Trade Ltd. u awtorizza lill-Kummissjoni li tibgħat il-mistoqsijiet tagħha direttament lil FFT.

(17) Fis-17 ta' Ottubru 2014, id-deċiżjoni tal-ftuħ ġiet ippubblikata f'Il-Ġurnal Uffiċjali tal-Unjoni Ewropea (10). Il-Kummissjoni stiednet lill-partijiet terzi interessati biex jippreżentaw il-kummenti tagħhom dwar il-miżura ta' għajnuna inkwistjoni. Permezz tal-ittra tat-30 ta' Ottubru 2014, hija rċeviet il-kummenti ta' FFT.

(18) Fit-22 ta' Diċembru 2014, il-Lussemburgu pprovda lista tal-benefiċjarji tad-deċiżjonijiet tat-taxxa sabiex jikkonforma mat-talba għal informazzjoni espressa fl-ittra tal-Kummissjoni tad-19 ta' Ġunju 2013. Din il-lista telenka d-deċiżjonijiet adottati mill-amministrazzjoni tat-taxxa Lussemburgiża fl-2010, l-2011 u l-2012.

(19) Permezz tal-ittra tal-5 ta' Jannar 2015, il-Lussemburgu bagħat il-kummenti tiegħu dwar il-kummenti li rċieva b'risposta għad-deċiżjoni tal-ftuħ.

(20) Fit-12 ta' Frar 2015, il-Kummissjoni adottat deċiżjoni li infurmat lil-Lussemburgu li, skont l-Artikolu 6a tar-Regolament (KE) Nru 659/1999, hija ddikjarat li l-proċedura ta' investigazzjoni formali dwar id-deċiżjoni tat-taxxa kkontestata s'issa tibqa' ineffettiva. Fuq din il-bażi u bl-awtorizzazzjoni tal-Lussemburgu (11), il-Kummissjoni setgħet tibgħat id-domandi tagħha direttament lil FFT.

(21) Permezz tal-ittri tal-20 ta' Frar 2015, il-Kummissjoni bagħtet talba għal informazzjoni lil-Lussemburgu u lil FFT. It-talba għal informazzjoni mibgħuta lil FFT kienet ibbażata fuq l-Artikolu 6a(6) tar-Regolament (KE) Nru 659/1999.

(22) Permezz tal-ittra tal-24 ta' Frar 2015, il-Lussemburgu rrisponda għad-deċiżjoni tal-Kummissjoni tat-12 ta' Frar 2015, u esprima s-sorpriża tiegħu fir-rigward tal-evoluzzjoni tal-proċedura f'dan il-każ u d-dubji tiegħu fir-rigward tal-validità li l-proċedura tiġi ddikjarata ineffettiva, fid-dawl tal-volum importanti ta' informazzjoni li l-Lussemburgu pprovda lill-Kummissjoni waqt l-inkjesta.

(23) Permezz tal-e-mails tas-26 ta' Frar u tat-3 ta' Marzu 2015, FFT talbet kjarifiki dwar it-talba għal informazzjoni u estensjoni tal-perjodu ta' risposta, mogħti mill-Kummissjoni b'email tal-5 ta' Marzu 2015.

(24) B'ittra tas-5 ta' Marzu 2015, il-Kummissjoni rrispondiet għall-ittra tal-Lussemburgu tal-24 ta' Frar 2015.

(25) Fit-23 ta' Marzu 2015 (12), il-Kummissjoni talbet lil-Lussemburgu, b'risposta għal-lista tad-deċiżjonijiet tat-taxxa li kien bagħat fit-22 ta' Diċembru 2014, jipprovdi aktar informazzjoni dwar id-deċiżjonijiet imsemmija għas-snin 2010, 2011 u 2012. B'mod partikolari, hija talbet lil-Lussemburgu tispeċifika liema deċiżjonijiet ikkonċernaw funzjoni ta' teżor u liema kkonċernaw kumpaniji mhux integrati jew indipendenti. Il-Kummissjoni talbet ukoll lil-Lussemburgu jikkomunikalha ċertu numru ta' deċiżjonijiet dwar ċerti gruppi ta' kumpaniji preċiżi.

(26) Permezz tal-ittra tal-24 ta' Marzu 2015, il-Lussemburgu rrisponda għat-talba għal informazzjoni tal-Kummissjoni tal-20 ta' Frar 2015 (13).

(27) Permezz tal-ittra tal-31 ta' Marzu 2015, FFT irrispondiet għat-talba għal informazzjoni tal-Kummissjoni tal-20 ta' Frar 2015. Ir-risposta tagħha kien fiha, fost oħrajn, il-linji gwida tal-grupp Fiat fir-rigward tal-prezzijiet ta' trasferiment.

(28) Fit-23 ta' April 2015, il-Lussemburgu pprovda aktar informazzjoni dwar l-1 900 deċiżjoni fost dawk li jinsabu fir-risposta tiegħu tat-22 ta' Diċembru 2014. Huwa indikat li tlieta mid-deċiżjonijiet elenkati kkonċernaw funzjoni ta' teżor: tnejn kienu ġew adottati fl-2010 u waħda fl-2011. Fit-23 ta' Marzu 2015, il-Kummissjoni talbet li jintwerew tnejn minn dawn id-deċiżjonijiet, għax kienu jikkonċernaw kumpaniji msemmija fit-talba tagħha tat-23 ta' Marzu 2015.

(29) Fis-27 ta' April 2015, saret laqgħa bejn FFT, l-awtoritajiet Lussemburgiżi u l-Kummissjoni.

(30) Fl-4 ta' Ġunju 2015, il-Lussemburgu pprovda aktar informazzjoni mitluba mill-Kummissjoni fit-23 ta' Marzu 2015 dwar 5 327 deċiżjoni fost dawk elenkati fir-risposta tiegħu tat-22 ta' Diċembru 2014. B'mod partikolari, huwa indika li għaxar deċiżjonijiet oħra kkonċernaw funzjonijiet ta' teżor […]. Barra minn hekk, deċiżjoni dwar il-kumpanija G intbagħtet lill-Kummissjoni fil-25 ta' Ġunju 2015.

(31) Fit-18 ta' Ġunju 2015, il-Lussemburgu bagħat deċiżjoni dwar il-kumpanija E (deċiżjoni tal-2011).

(32) Permezz tal-ittra tal-10 ta' Lulju 2015, il-Lussemburgu ressaq argument li jgħid, f'każ ta' deċiżjoni finali negattiva, il-Kummissjoni ma kelliex tkun tista' tirkupra għajnuna possibbli lill-benefiċjarju b'mod retroattiv, jiġifieri jmur lura mid-data tad-deċiżjoni tat-taxxa.

(33) Fil-15 ta' Lulju 2015, saret laqgħa bejn id-direttur finanzjarju ta' Fiat Chrysler Automobiles N.V., il-kumpanija li ssuċċediet lil Fiat S.p.A., l-awtoritajiet Lussemburgiżi u l-Kummissjoni.

2. DESKRIZZJONI TAL-MIŻURA

2.1. Deskrizzjoni tal-benefiċjarju

(34) FFT hija parti mill-grupp Fiat. Fi żmien id-deċiżjoni tat-taxxa kkontestata, il-grupp Fiat kienet magħmula minn Fiat S.p.A., kumpanija Taljana b'uffiċċju reġistrat f'Turin, u l-kumpaniji kollha kkontrollati minn Fiat S.p.A. (kollettivament imsemmija f'din id-deċiżjoni bħala “Fiat” jew “il-grupp Fiat”). Wara l-fużjoni ta' Fiat S.p.A. ma' Fiat Investments N.V. fit-12 ta' Ottubru 2014, Fiat Chrysler Automobiles N.V. issuċċediet lil Fiat S.p.A. (14).

(35) Fiat twettaq attivitajiet industrijali u servizzi finanzjarji fl-industrija tal-karozzi. Il-Kummissjoni tirreferi għall-premessi 20 u 21 tad-deċiżjoni tal-ftuħ għal deskrizzjoni aktar preċiża tal-attivitajiet ta' Fiat.

(36) FFT tipprovdi servizzi ta' teżor u finanzjamenti lill-kumpaniji tal-grupp Fiat ibbażati (prinċipalment) fl-Ewropa (minbarra l-Italja); hija timmaniġġja wkoll aktar strutturi ta' ġestjoni ċentrali ta' teżor għall-kumpaniji tal-grupp Fiat stabbiliti fir-Renju Unit, fid-Danimarka, fil-Belġju, fin-Netherlands, fl-Iżvizzera, fl-Awstrija, fil-Ġermanja u fi Spanja. FFT topera mil-Lussemburgu, fejn huwa stabbilit l-uffiċċju reġistrat tiegħu, u permezz ta' żewġ fergħat, fejn waħda minnhom hija bbażata f'Londra (ir-Renju Unit) u l-oħra f'Madrid (Spanja).

(37) Ir-rapport dwar il-prezzijiet ta' trasferiment ipprovdut lill-Kummissjoni mil-Lussemburgu fil-15 ta' Jannar 2014 fih l-informazzjoni, fir-rigward ta' FFT, imsemmija fil-premessi 38 sa 51 (15).

(38) Fiat iddeċidiet li tiċċentralizza l-funzjonijiet finanzjarji u ta' teżor, li għalihom l-attivitajiet kollha fir-rigward tal-finanzjament, is-servizzi finanzjarji lill-kumpaniji, ir-relazzjonijiet bankarji, il-ġestjoni tar-riskji tal-kambju u taċ-ċaqliq fir-rata tal-imgħax, il-ġestjoni ċentrali ta' teżor, l-operazzjonijiet fis-suq monetarju, il-ġestjoni tat-teżor, il-bidu tal-ġbir u tal-ħlas isiru mill-“kumpaniji ta' teżor”.

(39) Il-kumpaniji ta' teżor huma organizzati kif ġej: — Fiat Finance S.p.A. (“FF”) hija l-kumpanija ta' teżor stabbilita fl-Italja, responsabbli għall-koordinazzjoni tal-operazzjonijiet ta' finanzjament għall-kumpaniji tal-grupp Fiat stabbiliti fl-Italja; — FFT twettaq funzjonijiet ta' teżor għall-kumpaniji tal-grupp Fiat stabbiliti fl-Ewropa (minbarra l-Italja); — Fiat Finance North America, Inc. (“FFNA”) twettaq funzjonijiet ta'teżor għall-kumpaniji tal-grupp Fiat stabbiliti fl-Istati Uniti; — Fiat Finance Canada Ltd. (“FFC”) twettaq funzjonijiet ta'teżor għall-kumpaniji tal-grupp Fiat stabbiliti fil-Kanada; — Fiat Finanças Brasil Ltda (“FFB”) twettaq funzjonijiet ta'teżor għall-kumpaniji tal-grupp Fiat stabbiliti fil-Brażil.

(40) It-tranżazzjonijiet transfruntiera bejn kumpaniji fi ħdan il-grupp li FFT tipparteċipa għalihom jistgħu jinġabru f'żewġ kategoriji prinċipali: — Tranżazzjonijiet bejn kumpaniji ta' teżor (intrasettorjali) — T1 — self bejn il-kumpaniji minn FFT għal FF: is-sorsi ta' finanzjament ta' FFT jiddependu fuq bonds, linji ta' kreditu bankarju u depożiti bejn il-kumpaniji; — T2 — self bejn il-kumpaniji minn FFNA għal FFT: is-sorsi ta' finanzjament ta' FFNA jiddependu essenzjalment fuq bonds maħruġa b'garanzija. — Tranżazzjonijiet bejn il-kumpaniji ta' teżor u l-kumpaniji tal-grupp Fiat (fi ħdan il-grupp) — T3 — tranżazzjonijiet (self/depożitu) bejn FFT u l-kumpaniji tal-grupp li jinsabu f'pajjiżi oħra (essenzjalment Ewropej); — T4 — garanziji pprovduti minn Fiat S.p.A (16). fuq il-bonds maħruġa minn FFT u FFNA, linji ta' kreditu bilaterali u programmi ta' finanzjament ad hoc (jiġifieri, karti kummerċjali fi Franza għal FFT).

(41) Il-figura 1 ta' hawn taħt tiddeskrivi l-operazzjonijiet ta' finanzjament (minn T1 sa T3). Tranżazzjonijiet transfruntiera prinċipali fi ħdan il-grupp

(42) Fir-rigward tal-funzjonijiet imwettqa, FFT hija attiva fil-finanzjament mis-suq u l-investimenti ta' likwidità, ir-relazzjonijiet mal-operaturi fis-suq finanzjarju, is-servizzi ta' koordinazzjoni u pariri finanzjarji lill-kumpaniji tal-grupp, is-servizzi ta' ġestjoni tat-teżor għall-kumpaniji tal-grupp, il-finanzjament bejn il-kumpaniji għal żmien qasir (“C/T”) u għal żmien medju (“M/T”) u l-koordinazzjoni mal-kumpaniji ta' finanzjament oħra.

(43) Fir-rigward tal-finanzjament mis-suq u l-investimenti f'likwidità, FFT timmobilizza l-fondi bl-għan li tużahom biex tappoġġja l-operazzjonijiet u t-tkabbir tal-kumpaniji tal-grupp u b'konsegwenza tinvestihom. Fir-rigward tal-ġestjoni tar-riskji finanzjarji, FFT issegwi l-linji gwida stabbiliti mill-politiki interni tal-grupp rilevanti (riskju tal-kambju u riskju taċ-ċaqliq fir-rata tal-imgħax). Il-finanzjament ta' FFT jiġi minn strumenti bħall-ħruġ ta' bonds (permezz ta' “Global Medium Term Note” jew il-programm “GMTN” li fih FFT, flimkien ma' FFNA u FFC, hija emittent), self bankarju fuq terminu, linji ta' kreditu affettwati u mhux affettwati, eċċ. Għall-ġestjoni tal-likwidità, FFT tinvesti t-teżor żejjed ma' istituzzjonijiet bankarji tal-ogħla livell jew fondi ta' likwidità elenkati sew.

(44) Fir-rigward tal-espożizzjoni għar-riskju tal-kambju, FFT timmaniġġja din l-espożizzjoni essenzjalment bl-użu ta' forwards tal-kambju u swaps tal-valuti. L-espożizzjoni għar-riskju tal-kambju hija fil-biċċa l-kbira marbuta mal-perjodu differenti tal-attiv u tal-passiv kif ukoll il-ġestjoni. FFT tuża prinċipalment swaps tar-rati tal-imgħax (“IRS”) u ftehimiet tar-rata forward (“FRA”).

(45) Fir-rigward tar-relazzjonijiet mal-operaturi tas-suq finanzjarju, FFT, b'koordinazzjoni ma' FF, tinnegozja mas-swieq u istituzzjonijiet finanzjarji sabiex tipprovdilhom informazzjoni u dejta relatati mal-grupp b'appoġġ għas-solvenza u l-pożizzjoni finanzjarja tiegħu.

(46) Fil-qafas tas-servizzi ta' koordinazzjoni u pariri finanzjarji lill-kumpaniji tal-grupp, FFT hija responsabbli li tipprovdilhom assistenza finanzjarja, teżamina l-bżonnijiet finanzjarji tagħhom, tidentifika l-aħjar soluzzjonijiet finanzjarji, tistabbilixxi l-kuntratti finanzjarji u tikkontrolla t-tariffi fuq il-prestazzjoni tal-prodotti finanzjarji fir-rigward tal-bżonnijiet tal-kumpaniji tal-grupp.

(47) Il-flussi tat-teżor, il-bżonnijiet ta' finanzjament u l-likwidità tal-kumpaniji tal-grupp huma sorveljati minn FFT, sabiex tiġi ottimizzata l-effiċjenza u l-effikaċja tal-ġestjoni tar-riżorsi fil-fondi proprji tal-grupp. FFT timmaniġġja l-istrutturi ta' ġestjoni ċentrali ta' teżor fir-Renju Unit, fid-Danimarka, fil-Belġju, fin-Netherlands, fl-Iżvizzera, fl-Awstrija, fil-Ġermanja u fi Spanja. Il-bilanċ għal kull pajjiż huwa ċentralizzat kuljum fuq kont ċentrali ta' FFT, sabiex tiġi maniġġjata l-pożizzjoni finanzjarja kollha. B'mod aktar speċifiku, matul il-ġurnata, il-kontijiet tal-kumpaniji tal-grupp (li jinżammu f'bankijiet) jirċievu u jwettqu pagamenti fil-qafas tal-attivitajiet normali tagħhom. Fl-aħħar tal-ġurnata, il-bilanċ tal-kontijiet tal-kumpaniji tal-grupp jippreżenta pożizzjoni pożittiva jew negattiva. Fiż-żewġ każijiet, dawn huma awtomatikament koperti mill-kont ċentrali ta' FFT, miftuħ f'kull pajjiż. Wara, permezz ta' trasferimenti manwali, l-ammonti tal-kontijiet ċentrali nazzjonali differenti huma ridiretti (dħul u ħruġ) lejn kont ċentrali uniku. B'konsegwenza, kuljum, il-kontijiet kurrenti tal-kumpaniji tal-grupp jerġgħu jinżlu għal żero. Skont il-pożizzjoni ta' kuljum tal-kontijiet kurrenti, il-parteċipanti tal-kumpaniji tal-grupp għas-sistemi ta' ċentralizzazzjoni tat-teżor se jiġu kkreditati jew debitati għall-interessi kkalkulati skont tabella ta' pprezzar bejn il-kumpaniji.

(48) Ir-rata ta' interess fuq is-self fi ħdan il-grupp hija stabbilita bħala s-somma tal-kost medju ponderat tal-kapital tal-grupp, li magħha tiżdied marġini. Ir-rata ta' interess fuq id-depożiti hija stabbilita għar-rata mingħajr riskju miżjud ta' marġini fuq id-depożiti għal żmien qasir għand banek, kif definit mill-politika ta' likwidità tal-grupp.

(49) Fir-rigward tal-finanzjament bejn il-kumpaniji C/T u M/T u l-koordinazzjoni mal-kumpaniji ta' finanzjament l-oħra, FFT tipproċedi kif ġej: għall-finanzjament, FFT tipprovdi lill-kumpaniji tal-grupp b'fondi li ġew iffinanzjati fi kwantitajiet kbar għal kundizzjonijiet bl-ingrossa fis-swieq regolati (suq obbligatorju) jew billi tinnegozja mal-istituzzjonijiet finanzjarji; għall-koordinazzjoni, it-trasferimenti ta' fondi huma rikorrenti bejn il-kumpaniji ta' finanzjament, sabiex jissodisfaw id-domandi finanzjarji tal-kumpaniji tal-grupp mingħajr rikors għas-suq meta l-pożizzjoni finanzjarja globali tal-grupp tkun pożittiva.

(50) Ir-riskji prinċipali li ġeneralment jiffaċċjaw il-kumpaniji ta' teżor, enfasizzati fir-rapport fir-rigward tal-prezzijiet ta' trasferiment, huma li ġejjin: — Riskju tas-suq: FFT tevalwa regolarment l-espożizzjoni tagħha għar-riskju taċ-ċaqliq fir-rata tal-imgħax u tal-kambju (sabiex tkun totalment koperta) u tipproteġi lilha nnifisha kontra dawn ir-riskji bl-użu tal-istrumenti finanzjarji derivati skont il-politiki ta' ġestjoni tar-riskji tal-grupp. L-istrumenti użati għal dawn il-koperturi huma prinċipalment swaps tal-valuri ordinarji, forwards tal-kambju għal terminu u swaps fuq rati tal-imgħax. — Riskju ta' kreditu, relatat mad-depożiti bankarji jew ma' investimenti simili oħra għal żmien qasir: ir-rapport dwar prezzijiet ta' trasferiment jikkonferma li dan ir-riskju huwa mitigat billi FFT tinnegozja biss ma' istituzzjonijiet finanzjarji kbar u tiddiversifika l-allokazzjoni ta' teżor. L-assi tal-grupp mhumiex esposti għal dan ir-riskju, minħabba li l-grupp għandu interess li jappoġġja finanzjarjament il-kumpaniji kollha tal-grupp (17); maż-żmien, l-ebda każ ta' insolvenza ma deher fi ħdan il-grupp; il-kumpaniji tal-grupp ma jirreġistrawx marġini inizjali għal pretensjonijiet dubjużi għad-dejn tal-grupp. — Riskju ta' kontroparti, relatat mal-assi derivati miżmuma meta mqabbla ma' terzi (banek): dan ir-riskju huwa mitigat minħabba li FFT tinnegozja biss ma' istituzzjonijiet finanzjarji kbar u li l-operazzjonijiet fuq derivati huma maqsuma bejn bosta istituzzjonijiet. L-assi tal-grupp mhumiex esposti għal dan ir-riskju għar-raġunijiet imsemmija hawn fuq. — Riskju operazzjonali: FFT twettaq l-operazzjonijiet finanzjarji tagħha skont il-linji gwida u l-proċeduri stabbiliti minn Fiat S.p.A. L-attivitajiet finanzjari huma dejjem sorveljati u soġġetti għal proċeduri ta' kontroll tal-ġestjoni tar-riskji sabiex jiġi evitat kull falliment fil-proċess ta' kuljum.

(51) FFT timmaniġġja volum sinifikanti ta' assi finanzjarji, li huma prinċipalment marbuta mas-self bejn kumpaniji tal-grupp, mal-pretensjonijiet tal-kumpaniji tal-grupp u, fuq skala iżgħar, mad-depożiti bankarji. FFT tuża sistemi informatiċi, li huma neċessarji sabiex jitwettqu l-operazzjonijiet ta' kuljum u jiġu sorveljati r-riżultati tas-swieq finanzjarji.

2.2. Id-deċiżjoni tat-taxxa kkontestata

(52) Din id-deċiżjoni tikkonċerna l-APP ta' FFT, deċiżjoni tat-taxxa fir-rigward tal-prezzijiet ta' trasferiment adottata mil-Lussemburgu favur FFT, permezz tal-ittra tat-3 ta' Settembru 2012. Id-deċiżjoni tat-taxxa kkontestata tappoġġja metodu ta' allokazzjoni tal-qligħ lil FFT fi ħdan il-grupp Fiat propost mill-konsulent tat-taxxa ta' din tal-aħħar u tippermetti lil FFT tiddetermina annwalment l-ammont tat-taxxa tagħha fuq il-kumpaniji li għandhom jitħallsu lil-Lussemburgu.

2.2.1. L-APP ta' FFT

(53) Id-dokumenti pprovduti lill-Kummissjoni mil-Lussemburgu bħala l-elementi essenzjali kollha għall-appoġġ tad-deċiżjoni tat-taxxa kkontestata huma magħmula minn żewġ ittri u mir-rapport dwar il-prezzijiet ta' trasferiment previst fil-premessa 9.

(54) Permezz tal-ittra tat-3 ta' Settembru 2012, l-amministrazzjoni tat-taxxa Lussemburgiża kkonfermat li “l-analiżi tal-prezzijiet ta' trasferiment imsemmija hawn isfel twettqet f'konformità maċ-Ċirkolari 164/2 tat-28 ta' Jannar 2011 u tissodisfa l-prinċipju ta' distakkament”. F'termini oħra, l-amministrazzjoni tat-taxxa Lussemburgiża ammettiet li l-analiżi tal-prezzijiet ta' trasferiment imwettqa mill-konsulent tat-taxxa u li tinsab fir-rapport dwar il-prezzijiet ta' trasferiment wasslet għal rimunerazzjoni ta' distakkament għall-funzjonijiet imwettqa u r-riskju sostnut minn FFT. Ir-“rimunerazzjoni ta' distakkament” ta' FFT, kif stabbilita fir-rapport dwar il-prezzijiet ta' trasferiment u aċċettata mid-deċiżjoni ta' taxxa kkontestata, hija li ġejja: “L-istudju tal-prezzijiet ta' trasferiment jiddetermina rimunerazzjoni adegwata tal-fondi proprji esposti għar-riskju u tal-fondi proprji għar-rimunerazzjoni tal-funzjonijiet imwettqa mill-kumpanija ta' EUR 2 542 miljun li fuqhom hija prevista devjazzjoni ta' +/– 10 %”. Ir-rata tat-taxxa normali tal-kumpaniji għal-Lussemburgu ta' 28.8 % tapplika għall-qligħ nett magħmul minn FFT fuq il-bażi ta' din ir-rimunerazzjoni. L-ittra tindika wkoll li d-deċiżjoni meħuda mill-amministrazzjoni tat-taxxa hija vinkolanti għal 5 snin (jiġifieri, mis-sena finanzjarja 2012 sas-sena finanzjarja 2016) (18).

2.2.2. Ir-rapport dwar il-prezzijiet ta' trasferiment

(55) Skont ir-rapport dwar il-prezzijiet ta' trasferiment, il-metodu kkunsidrat bħala l-aktar adegwat biex jiġi ddeterminat il-qligħ taxxabbli ta' FFT fi ħdan il-grupp Fiat huwa l-metodu tat-tranżazzjoni tal-marġni pożittiv (l-“MTMN”). Għall-konsulent tat-taxxa, l-MTMN huwa partikolarment adegwat meta, fit-tranżazzjoni, parti ma tipprovdix kontributi uniċi u ta' valur; billi, skont il-konsulent tat-taxxa, FFT tipprovdi biss servizzi finanzjarji, dan il-metodu huwa kkunsidrat bħala l-aktar adegwat sabiex jiġu ddeterminati l-prezzijiet ta' distakkament li jikkonformaw mal-prinċipji tal-OECD applikabbli fir-rigward tal-prezzijiet ta' trasferiment. Barra minn hekk, billi FFT tissodisfa l-funzjonijiet tagħha biss għall-kumpaniji tal-grupp Fiat, li ma jirċievu l-ebda tip ta' servizzi simili ta' terzi, l-ebda tqabbil intern mhu possibbli. B'konsegwenza ta' dan, il-konsulent tat-taxxa jqis li huwa aktar adegwat li jsir tqabbil estern billi jiġu ddeterminati l-marġni pożittivi mħallsa waqt it-tranżazzjonijiet komparabbli mwettqa minn kumpaniji independenti (19).

(56) Fir-rapport dwar il-prezzijiet ta' trasferiment, il-konsulent tat-taxxa jistabbilixxi r-rimunerazzjoni dovut lil FFT, li jikkostitwixxi l-qligħ taxxabbli, fir-rigward tal-kapitali li huma neċessarji għaliha sabiex teżerċita l-funzjonijiet tagħha u jsostnu r-riskji li ġġarrab, jekk jiġu kkunsidrati l-assi użati (20).

(57) Din ir-rimunerazzjoni hija stabbilita kif ġej: i) stima tal-“fondi proprji esposti għar-riskju” ta' FFT; ii) identifikazzjoni tal-fondi proprji ta' FFT użati biex jiġu eżerċitati l-funzjonijiet u jiġu sostnuti l-investimenti finanzjarji; iii) stima tar-rimunerazzjoni mistennija tal-“fondi proprji esposti għar-riskju” ta' FFT billi jintuża l-mudell ta' evalwazzjoni tal-assi finanzjarji (il-“MEDAF”) (21) u identifikazzjoni tar-redditu għar-rikumpens tal-fondi proprji użati sabiex jiġu eżerċitati l-funzjonijiet; u iv) kalkolu tal-vijabilità globali li għandha titħalla lil FFT sabiex jiġu rimunerati r-riskji sostnuti u l-funzjonijiet eżerċitati billi jiġu kombinati r-riżultati tal-passi i) sa iii).

(58) Fir-rigward tal-pass i), fuq il-bażi tal-analiżi funzjonali li tinsab fir-rapport dwar il-prezzijiet ta' trasferiment, il-konsulent tat-taxxa jqis li FFT iġġarrab ir-riskji li ġejjin: riskji operazzjonali, tal-kreditu u tal-kontroparti, filwaqt li l-konsulent tat-taxxa iqis li r-riskju tal-kambju sostnut minn FFT ikun żero. Billi jiġi applikat il-Qafas ta' Basel II (22) b'analoġija (23), il-konsulent tat-taxxa stima r-rekwiżiti minimi għal fondi proprji ta' FFT sabiex jiġu koperti r-riskji li ġejjin: riskji operazzjonali, tal-kontroparti, tal-kambju u tal-kreditu, kif ġej: — riskju operazzjonali: 15 %*(imgħax dovut fuq depożiti bankarji — imgħax riċevibbli fuq self bankarju); — riskju tal-kontroparti: 20 %*6 %*(espożizzjoni futura + valur ġust pożittiv tal-istrumenti derivati); — riskju tal-kreditu: 20 %*6 %*pretensjonijiet fuq terzi (medja annwali).

(59) Dawn il-kalkoli jwasslu għal dak li l-konsulent tat-taxxa jirreferi għalih bħala l-“fondi proprji esposti għar-riskju” ta' FFT, li jikkorrispondu għall-fondi proprji regolamentari ipotetiċi ta' FFT skont il-Qafas ta' Basel II applikat mill-konsulent tat-taxxa ta' FFT, spjegati fit-Tabella 1. Tabella 1 Rekwiżiti minimi għal fondi proprji ta’ FFT (f’eluf ta’ euro) Rekwiżiti minimi għal fondi proprji 2011 Riskju operazzjonali 938 Riskju tal-kontroparti 2 603 Riskju tal-kambju 0 Riskju tal-kreditu 24 982 Rekwiżiti minimi għal fondi proprji li jirriżultaw mill-Qafas ta’ Basel II 28 523

(60) Fir-rigward tal-pass ii), dak li r-rapport dwar il-prezzijiet ta' trasferiment jirreferi għalih bħala l-“fondi proprji użati biex jiġu eżerċitati l-funzjonijiet” (24) huwa stmat billi mit-total tal-fondi proprji ta' FFT titnaqqas il-parti tar-rekwiżiti minimi għal fondi proprji ta' FFT li jirriżultaw mill-Qafas ta' Basel II, kif stmati mill-konsulent tat-taxxa, u dik tal-fondi proprji ta' FFT użati sabiex jiġu appoġġjati l-investimenti finanzjarji fi ħdan FFNA u FFC.

(61) Skont il-konsulent tat-taxxa ta' FFT, fl-aħħar tal-2011, il-kapital proprju ta' FFT żdied għal EUR 287.5 miljun, li minnhom: — EUR 28,5 miljun jikkostitwixxu r-rekwiżiti minimi għal fondi proprji tal-Qafas ta' Basel II sabiex jiġu koperti r-riskji sostnuti minn FFT (“il-fondi proprji minimi esposti għar-riskju” (25)); — EUR 165,2 miljun jintużaw biex jiġu kkumpensati l-parteċipazzjonijiet ta' FFT fi ħdan FFNA u FFC (26) (il-“fondi proprji li jkopru l-investimenti finanzjarji fi ħdan FFNA u FFC”)' u — EUR 93,7 miljun jikkostitwixxu l-fondi proprji użati biex jiġu eżerċitati l-funzjonijiet (il-“fondi proprji li jkopru l-funzjonijiet eżerċitati” (27)).

(62) It-Tabella 2 tindika d-distribuzzjoni tal-kapital proprju ta' FFT, kif ippreżentata mill-konsulent tat-taxxa fir-rapport dwar il-prezzijiet ta' trasferiment. Tabella 2 Distribuzzjoni tal-kapital proprju ta’ FFT (f’eluf ta’ euro) Distribuzzjoni tal-kapital proprju ta’ FFT mill-konsulent tat-taxxa Kapital proprju 2011 Fondi proprji minimi esposti għar-riskju 28 523 Fondi proprji li jkopru l-investimenti finanzjarji f’FFNA u FFC 165 244 Fondi proprji li jkopru l-funzjonijiet eżerċitati 93 710 Total tal-kapital proprju 287 477

(63) Fil-pass iii), il-konsulent tat-taxxa jipproponi l-ewwel nett li tiġi rimunerata l-parti tal-kapital proprju ta' FFT li jirreferi għaliha bħala l-“fondi proprji minimi esposti għar-riskju”, li jikkorrispondu għall-fondi proprji regolamentari ipotetiċi ta' FFT kif iddeterminati mill-konsulent tat-taxxa fil-pass i), filwaqt li jiġi stmat ir-redditu tal-kapital proprju li l-investituri se jistennew li jirċievu (ir-“redditu mistenni qabel it-taxxi”) permezz tal-MEDAF, jiġifieri: Redditu mistenni qabel it-taxxi = (Rata ta' mgħax mingħajr riskju + β × Premium ta' riskju fuq fondi proprji)/(1 — Rata ta' imgħax)

(64) Fl-applikazzjoni tal-MEDAF, il-konsulent tat-taxxa ta' FFT uża l-varjabbli li ġejjin: — rati ta' mgħax mingħajr riskju ta' 2,85 % (self federali Ġermaniż fuq għaxar snin “Bund”, medja annwali 2011); — beta (β) ta' 0,29 stmat (28) fuq il-bażi ta' serje ta' 66 kumpaniji komparabbli li jwettqu servizzi finanzjarji, ipprovduti mis-sit Damoradan (29); — primjum tar-riskju fuq il-kapital proprju ta' 5 % għal-Lussemburgu indikat mis-sit Damoradan (aġġornament ta' Lulju 2011); — rata ta' mgħax Lussemburgiża ta' 28,80 %.

(65) Billi jiġu applikati dawn il-varjabbli fil-formola li tinsab fil-premessa 63, il-konsulent tat-taxxa ta' FFT wasal għal “redditu tal-kapital proprju li l-investituri se jistennew li jirċievu għar-riskji assunti” ta' 6,05 %.

(66) It-tabella 3 tipprovdi l-lista tal-kumpaniji magħżula mill-konsulent tat-taxxa ta' FFT bħala kumpaniji komparabbli li jaġixxu b'mod indipendenti mis-settur finanzjarju, kif ukoll il-lista tal-betas tagħhom, użati fil-kalkolu tal-beta li għandha tintuża fil-MEDAF. Tabella 3 Lista tal-kumpaniji komparabbli li jipprovdu servizzi finanzjarji Isem tal-kumpanija Beta ING Groep NV (EXTAM:INGA) 3,00 UBS AG (SWX:UBSN) 1,80 Wüstenrot & Württembergische AG (XTRA:WUW) 0,41 Deutsche Börse AG (XTRA:DB1) 1,28 Oslo Bors VPS Holding ASA (OTCNO:OSLO) 0,13 London Stock Exchange Group (LSE:LSE) 1,24 Fimalac SA (ENXTPA:FIM) 0,68 International Personal FinancePlc (LSE:IPF) 1,92 GrenkeLeasing AG (XTRA:GLJ) 0,55 Mittel S.p.A (CM:MIT) 0,93 GlobeOp Financial Services SA (LSE:GO) 0,56 KBC Ancora (ENXTBR:KBCA) 3,61 Aktiv Kapital ASA (OB:AIK) 0,25 IG Group Holdings Plc (LSE:IGG) 0,75 IFG Group plc (LSE: IFP) 1,11 Conafi Prestito S.p.A. (CM:CNP) 0,74 NEOVIA Financial Plc (AIM:NEC) 0,60 H&T Group Plc (AIM:HAT) -0,11 Hesse Newman Capital AG (XTRA:RTM) 0,29 Acta Holding ASA (OB:ACTA) 1,70 Manx Financial Group PLC (AIM:MFX) 0,30 PLUS Markets Group plc (AIM:PMK) -0,05 Law Debenture Corp. Plc (LSE:LVVDB) 0,95 Hypoport AG (DB:HYQ) 0,70 Perrot Duval Holding SA (SWX:PEDP) 0,16 Albemarie & Bond Holdings plc (AIM:ABM) 0,21 MCB Finance Group plc (AIM:MCRB) NA Brightside Group plc (AIM:BRT) 0,11 DF Deutsche Forfait AG (DB:DE6) 0,83 Autobank AG (DB:AW2) NA Ambrian capital plc (AIM:AMBR) 0,83 Gruppo MutuiOnline S.p.A (CM:MOL) 0,77 Park Group plc (AIM:PKG) 0,09 OVB Holding AG (XTRA:O4B) -0,19 Albis Leasing AG (DB:ALG) 0,57 Hellenic Exchanges SA (ATSE:EXAE) 1,42 FORIS AG (XTRA:FRS) 0,20 Creon Corporation Plc (AIM:CRO) 2,03 Investeringsselskabet Luxor A/S (CPSE:LUXOR B) 0,50 Univerma AG NA OFL AnlagenLeasing AG (DB:OFL) 0,86 Ideal GroupSA (ATSE:INTEK) NA Nøtterø SpareBank (OB:NTSG) 0,20 Apulia Prontoprestitio S.p.A. (CM:APP) 1,07 Ultimate Finance Group plc (AIM:UFG) 0,54 Dresdner Factoring AG (XTRA:D2F) 0,42 Heidelberger Beteiligungsholding AG (DB:IPO) 0,14 ABC Arbitrage SA (ENXTPA:ABCA) 0,48 Baydonhill plc (AIM:BHL) 0,04 London Capital Group Holdings plc (AIM:LCG) 0,72 Imarex ASA (OB:IMAREX) 0,48 Toscana Finanza S.p.A. (CM:TF) 0,49 Banca Finnat Euramerica S.p.A. (CM:BFE) 0,79 S&U plc (LSE:SUS) 0,27 Bolsas y Mercados Españoles SA(CATS:BME) 0,97 Banca IFIS S.p.A. (CM:IF) 0,69 Paris Orleans SA (ENXTPA:PAOR) 0,60 SNS Reaal NV (ENXTAM:SR) 2,37 Close Brothers Group plc (LSE:CBG) 0,94 Provident Fiancial plc (LSE:PFG) 0,35 Pohola Bank plc (HLSE:POH1S) 1,43 Investec plc (LSE:INVP) 1,73 Banque Nationale de Belgique SA (ENXTBR:BNB) 0,49 Credit Suisse Group (SWX:CSGN) 1,43 Deutsche Bank AG (DB:DBK) 1,98 Schweizerische Nationalbank (SWX:SNBN) 0,22 Sors: Damodaran

(67) It-tabella 4 turi l-“intervall ta' distakkament” tal-betas tal-kumpaniji komparabbli magħżula li jasal għalih il-konsulent tat-taxxa ta' FFT. Tabella 4 Intervall ta' distakkament tal-betas tal-kumpaniji komparabbli Intervall ta' distakkament Betas Numru ta' kumpaniji 66 Massimu 3,61 Perċentil 90 1,79 Perċentil 75 1,04 Medjan 0,64 Perċentil 25 0,29 Perċentil 10 0,13 Minimu 0,19

(68) Wara, il-konsulent tat-taxxa ta' FFT jipproponi li tiġi remunerata l-parti tal-kapital proprju ta' FFT li jirreferi għaliha bħala “fondi proprji li jkopru l-funzjonijiet eżerċitati” fit-Tabella 2, li tikkorrispondi għall-“fondi proprji użati biex jiġu eżerċitati l-funzjonijiet” identifikati fil-pass ii), billi tintuża r-rata ta' mgħax applikata fid-depożitu għal żmien qasir (30), li, skont il-konsulent tat-taxxa ta' FFT, se jkun ugwali għal 0,87 %.

(69) Il-konsulent tat-taxxa ta' FFT wara jipproponi li ma tiġix remunerata l-parti tal-kapital proprju ta' FFT li jqis li tkopri l-investimenti finanzjarji ta' FFT fi ħdan FFNA u FFC, imsemmija “fondi proprji li jkopru l-investimenti finanzjarji fi ħdan FFNA u FFB” fit-Tabella 2, jiġifieri li ma kellhiex rimunerazzjoni għal finijiet ta' tassazzjoni.

(70) Fl-aħħar nett, fil-pass iv), il-konsulent tat-taxxa jikkalkula r-rimunerazzjoni globali dovuta lil FFT għall-attivitajiet ta' finanzjament u ta' teżor tagħha u għar-riskji li ssostni. Din ir-rimunerazzjoni hija magħmula mill-elementi li ġejjin, li joħorġu mill-passi i) sa iii) ta' hawn fuq: — “rimunerazzjoni tar-riskju”, li hija kkalkulata billi jiġi mmultiplikati l-fondi proprji regolamentarji ipotetiċi ta' FFT, stmati għal EUR 28 500 000 mill-konsulent tat-taxxa billi jiġi applikat il-Qafas ta' Basel II b'analoġija għall-pass ii), bir-redditu mnaqqas qabel it-taxxi, stmat għal 6,05 % mill-konsulent tat-taxxa għall-għajnuna tal-MEDAF fil-pass iii); u — “rimunerazzjoni tal-funzjonijiet”, li hija kkalkulata billi jiġu mmultiplikati dawk li l-konsulent tat-taxxa jirreferi għalihom bħala l-fondi proprji ta' FFT użati sabiex jiġu eżerċitati l-funzjonijiet, stmati għal EUR 93 710 000 fil-pass ii), għar-rata ta' mgħax tas-suq applikat għad-depożitu għal żmien qasir, li l-konsulent tat-taxxa ta' FFT iqis, fil-pass iii), ugwali għal 0,87 %.

(71) It-tabella 5 turi l-istima mill-konsulent tat-taxxa tal-vijabilità globali li għandha titħalla lil FFT għall-finijiet tat-tassazzjoni fil-Lussemburgu. Tabella 5 Stima tal-bażi tat-taxxa ta' FFT (f'eluf ta' euro) Qligħ tal-2011 qabel it-taxxa EBT 2011 Rimunerazzjoni tar-riskju 1 726 Rimunerazzjoni tal-funzjonijiet 816 Rimunerazzjoni tal-fondi proprji li jkopru l-investimenti finanzjarji f'FFNA u FFC (31) 0 Total tal-qligħ qabel it-taxxi 2 542

(72) L-ammont totali ta' EUR 2,542 miljun jikkorrispondi għall-ammont fid-deċiżjoni tat-taxxa kkontestata li l-amministrazzjoni tat-taxxa Lussemburgiża tqis bħala li jikkostitwixxi rimunerazzjoni ta' distakkament (32).

(73) It-tabella 6 tispjega l-konklużjonijiet li għalihom wasal il-konsulent tat-taxxa ta' FFT fl-aħħar tal-passi i) sa iv) ta' hawn fuq, fil-premessi (58) sa (72). Tabella 6 Kalkolu mqassar tar-rekwiżiti minimi għal fondi proprji u tal-impatt fuq ir-riżultat qabel it-taxxi ta' FFT Rekwiżiti minimi għal fondi proprji FFT 2011 (f'eluf ta' euro) Riskju operazzjonali 938 a Riskju tal-kontroparti 2 603 b Riskju tal-kambju 0 c Riskju tal-kreditu 24 982 d Rekwiżiti minimi għal fondi proprji 28 523 e = a + b + c + d Fondi proprji kkumpensati mill-imgħax ta' parteċipazzjoni 165 244 x Fondi proprji eċċessivi 93 710 f = g – e – x Kapital proprju 287 477 g Indikatur tal-qligħ nett Redditu mnaqqas fuq il-kapital proprju 6,05 % h Rata tal-imgħax fuq żmien qasir 0,87 % i Rimunerazzjoni tal-kapital proprju Rimunerazzjoni tar-riskju 1 726 k = h * e Rimunerazzjoni tal-funzjonijiet 816 j = i * f Total tal-qligħ qabel it-taxxi 2 542 l = k + j a = 15 % * (introjtu minn kapital fuq depożitu bankarju — spejjeż finanzjarji tas-self bankarju) b = 20 % * 6 % * (espożizzjoni futura + valur ġust pożittiv tal-istrumenti derivati li jinżammu minn terzi) c = 100 % koperti minn derivattivi d = 20 % * 6 % * pretensjonijiet fuq terzi (medja annwali) h = stima permezz tal-mudell MEDAF i = medja annwali 2011 tal-indiċi EONIA Jekk jogħġbok innota: l-ipoteżi prinċipali hija n-nuqqas ta' riskju tal-kreditu/tal-kontroparti fuq l-operazzjonijiet mal-kumpaniji tal-grupp.

2.3. Deskrizzjoni tar-regoli Lussemburgiżi relatati mal-prezzijiet ta' trasferiment

(74) Id-deċiżjoni tat-taxxa favur FFT ġiet adottata fuq il-bażi tal-Artikolu 164(3) tal-kodiċi Lussemburgiż tat-taxxa fuq l-introjtu [liġi emendata tal-4 ta' Diċembru 1967 dwar it-taxxa fuq l-introjtu, (l-“L.I.R.”)] u ċ-Ċirkolari L.I.R. Nru 164/2 tat-28 ta' Jannar 2010 (iċ-“Ċirkolari”) (33).

2.3.1. Artikolu 164 tal-kodiċi Lussemburgiż tat-taxxa fuq l-introjtu

(75) L-Artikolu 164(3) tal-L.I.R. jiddikjara li “d-distribuzzjonijiet moħbija tal-qligħ għandhom jiġu inklużi fil-qligħ taxxabbli. Ikun hemm distribuzzjoni moħbija partikolarment jekk sieħeb, membru jew parti interessata jirċievu direttament jew indirettament vantaġġi ta' kumpanija jew assoċjazzjoni li normalment ma jkunux ibbenefikaw minnhom jekk ma kellhom din il-pożizzjoni”. Din id-dispożizzjoni tistabbilixxi l-prinċipju ta' distakkament fid-dritt tat-taxxa Lussemburgiż, li jgħid li t-tranżazzjonijiet bejn kumpaniji ta' grupp wieħed għandhom jiġu rimunerati bħallikieku kienu ġew aċċettaw minn kumpaniji indipendenti li jinnegozjaw f'ċirkostanzi komparabbli f'kundizzjonijiet ta' distakkament.

2.3.2. Ċirkolari L.I.R. Nru 164/2

(76) L-Artikolu 164(3) tal-L.I.R. hija kjarifikata miċ-Ċirkolari, li huwa ppreżentat kif ġej: it-Taqsima 1 tiddefinixxi t-termini “kumpanija ta' finanzjament tal-grupp” (34), “tranżazzjoni ta' finanzjament fi ħdan il-grupp” (35) u “intrapriżi assoċjati” (36).

(77) It-Taqsima 2, intitolata “Ġeneralitajiet” tibda billi tiddeskrivi kif ġej is-servizzi fi ħdan il-grupp li għalihom tapplika ċ-Ċirkolari: “Servizz fi ħdan il-grupp (inkluża tranżazzjoni ta' finanzjament fi ħdan il-grupp) kien ġie provdut jekk, f'ċirkostanzi komparabbli, intrapriża indipendenti kienet lesta tħallas lil intrapriża indipendenti oħra sabiex tiġi eżegwita din l-attività, jew jekk kienet eżegwita minnha stess.” It-Taqsima 2 taċ-Ċirkolari fiha wkoll deskrizzjoni tal-prinċipju ta' distakkament kif definit fil-linji gwida tal-OECD dwar l-ipprezzar tat-trasferimenti u trasposti fid-dritt nazzjonali. F'dan ir-rigward, hija tindika li “għalkemm ikun ġie provdut servizz fi ħdan il-grupp, dan ma jiddeterminax, l-istess bħall-aħħar tipi ta' trasferimenti fi ħdan il-grupp, jekk ir-rimunerazzjoni maqbula tikkonformax mal-prinċipju ta' distakkament, jiġifieri tikkorrispondix mal-prezzijiet li ġew użati jew aċċettati minn intrapriżi indipendenti f'ċirkostanzi komparabbli” (37).

(78) Fir-rigward tar-referenza għal “ċirkostanzi komparabbli”, iċ-Ċirkolari tispeċifika li l-analiżi ta' komparabbiltà għandha tinkludi elementi bħall-“karatteristiċi tal-oġġetti jew tas-servizzi trasferiti, il-funzjonijiet assunti mill-partijiet, il-klawżoli kuntrattwali, iċ-ċirkostanzi ekonomiċi tal-partijiet u l-istrateġiji industrijali jew kummerċjali li jwettqu” (38).

(79) It-Taqsima 3 taċ-Ċirkolari tispjega kif tiġi ddeterminata rimunerazzjoni ta' distakkament partikolarment fir-rigward tal-kumpaniji ta' finanzjament tal-grupp. Il-funzjonijiet assunti minn dawn il-kumpaniji, li jiddeterminaw ir-rimunerazzjoni ta' kull waħda minnhom, għandhom, skont iċ-Ċirkolari, ikunu komparabbli għall-funzjonijiet assunti mill-istituzzjonijiet finanzjarji indipendenti soġġetti għas-sorveljanza tal-Kumitat ta' Sorveljanza tas-Settur Finanzjarju. B'dan il-mod, ir-rimunerazzjoni ta' distakkament għall-funzjonijiet assunti (b'kunsiderazzjoni tal-assi implimentati u r-riskji assunti) “għandha tkun ibbażata fuq ir-rimunerazzjoni mitluba minn dawn l-istituzzjonijiet għal operazzjonijiet ta' kreditu komparabbli” (39).

(80) Barra minn hekk, l-istituzzjonijiet finanzjarji, qabel ma jagħtu kreditu jew avvanz tal-fondi, jipproċedu għal analiżi ta' riskji, billi jiġi evalwat partikolarment ir-riskju finanzjarju marbut mat-tranżazzjoni, ir-riskju inerenti għall-mutwatarju, ir-riskju tal-intrapriża mutwatarja u r-riskju strutturali. Fir-rigward tal-ispejjeż marbuta mal-għoti tas-self, il-kosti addizzjonali għandhom barra minn hekk iqisu, fost oħrajn, “spejjeż addizzjonali ġġenerati sabiex jiġu rrispettati r-rekwiżiti dwar is-solvenza, spejjeż addizzjonali marbuta mar-riskju ta' kreditu, spejjeż ta' trattament jew spejjeż addizzjonali dovuti għar-riskju tal-kambju” (40). Ir-riskju tal-kreditu huwa ddeterminat fuq il-bażi tal-kundizzjonijiet li jirregolaw il-kuntratt ta' kreditu u r-riżultati tal-analiżi tar-riskji.

(81) Fl-aħħar nett, skont iċ-Ċirkolari, il-fornituri ta' servizzi finanzjarji indipendenti jqiegħdu ġeneralment l-ammont tar-rimunerazzjoni b'konnessjoni kemm mal-ammont ta' flus misluf, kif ukoll mal-valur reali tal-assi maniġġjati. Bl-istess mod, bħall-fornituri ta' servizzi indipendenti, “il-kumpaniji ta' finanzjament tal-grupp li jwettqu operazzjonijiet tal-kreditu fi ħdan il-grupp għandhom ukoll b'dan il-mod jipproċedu għal analiżi tar-riskji qabel ma jagħtu kreditu lil intrapriża assoċjata u jikkunsidraw kull fattur ieħor suxxettibbli li jkollhom influwenza fuq id-determinazzjoni tal-prezzijiet ta' trasferiment tagħhom” (41).

(82) It-Taqsima 4 taċ-Ċirkolari tispeċifika li l-awtoritajiet tat-taxxa ma jipprovdux informazzjoni li għandha l-effett li tgħaqqadhom ħlief jekk il-kumpanija kkonċernata jkollha preżenza reali fil-Lussemburgu. Hija wara telenka l-kundizzjonijiet differenti li għandha tissodisfa kumpanija ta' finanzjament tal-grupp sabiex ikollha preżenza reali fil-pajjiż. Il-kapital proprju tal-kumpanija, partikolarment, għandu jkun adegwat fir-rigward tal-funzjonijiet eżerċitati (jekk jitqiesu l-assi implimentati u r-riskji assunti), u l-ammont tal-kapital proprju għandu jikkorrispondi mill-inqas għal 1 % tal-valur nominali tal-kreditu/i mogħti(ja) jew għal EUR 2 miljun, mingħajr indikazzjoni oħra.

(83) Iċ-Ċirkolari tindika wkoll l-informazzjoni u d-dokumenti li għandhom jiġu pprovduti sabiex tinkiseb informazzjoni li tgħaqqad l-amministrazzjoni tat-taxxa. Bħala tali, talba għal informazzjoni vinkolanti għandu jkun fiha, fost oħrajn, “studju tal-prezzijiet ta' trasferiment li jirrispetta l-prinċipji msemmija mill-OECD f'dan il-qasam u li jinkludi partikolarment deskrizzjoni kompluta tal-metodoloġija proposta u informazzjoni u analiżi dettaljati li jappoġġjaw din il-metodoloġija, pereżempju l-identifikazzjoni ta' komparabbli u l-firxa tar-riżultati li huma mistennija li jinkisbu” (42). Fl-aħħar nett, iċ-Ċirkolari tispeċifika li deċiżjoni tat-taxxa jkollha ġeneralment perjodu ta' validità ta' ħames snin, sakemm il-fatti u ċ-ċirkostanzi ma jinbidlux, li r-rekwiżiti legali li fuqhom id-deċiżjoni tat-taxxa ġiet stabbilita ġew modifikati jew li waħda mill-karatteristiċi essenzjali tat-tranżazzjoni ġiet emendata (43).

2.4. Deskrizzjoni tal-gwidi tal-OECD dwar il-prezzijiet ta' trasferiment

(84) L-Organizzazzjoni għall-Kooperazzjoni u l-Iżvilupp Ekonomiċi (“OECD”) tipprovdi lill-pajjiżi membri tagħha bi gwidi dwar it-tassazzjoni, spjegati fil-“linji gwida dwar l-ipprezzar tat-trasferimenti” tagħha (il-“linji gwida tal-OECD dwar l-ipprezzar tat-trasferimenti”), li jikkostitwixxu strument legali mhux vinkolanti li jipprovdi gwidi dwar il-prezzijiet ta' trasferiment (44).

(85) Il-prezzijiet ta' trasferiment juru l-prezzijiet fatturati għal tranżazzjonijiet kummerċjali bejn partijiet differenti tal-istess grupp ta' kumpaniji. Il-kumpaniji multinazzjonali għandhom inċentiv finanzjarju li jattribwixxu mill-inqas benefiċċji possibbli lit-territorji li jimponuhom b'mod aktar qawwi, li huwa suxxettibbli li jwassal għal prezzijiet ta' trasferiment eċċessivi, li ma jkunx xieraq li jiġu aċċettati bħala bażi għall-finijiet tal-kalkolu tal-introjtu taxxabbli. Sabiex tiġi evitata din il-problema, l-amministrazzjonijiet tat-taxxa għandhom jaċċettaw il-prezzijiet ta' trasferiment bejn kumpaniji tal-istess grupp biss meta t-tranżazzjonijiet huma rimunerati bħallikieku kienu ġew aċċettati minn kumpaniji indipendenti li jinnegozjaw f'ċirkostanzi komparabbli f'kundizzjonijiet ta' distakkament (45). Dan jissejjaħ “il-prinċipju ta' distakkament”.

(86) Id-dikjarazzjoni ta' prinċipju relatata mal-prinċipju ta' distakkament tinsab fl-Artikolu 9(1) tal-mudell ta' konvenzjoni tat-taxxa tal-OECD, li jikkostitwixxi l-bażi tal-konvenzjonijiet tat-taxxa bilaterali li għalihom jagħmlu parti l-pajjiżi membri tal-OECD u numru li qed jikber ta' pajjiżi mhux membri. L-Artikolu 9 jiddikjara li “meta ż-żewġ impriżi [assoċjati], fir-relazzjonijiet kummerċjali jew finanzjarji tagħhom, huma marbutin b'kundizzjonijiet miftiehma jew imposti, differenti minn dawk li kienu jkunu miftiehma bejn impriżi indipendenti, il-profitti li kien ikun hemm fin-nuqqas ta' dawk il-kundizzjonijiet minn waħda mill-impriżi, imma li ma sarux minħabba dawn il-kundizzjonijiet, jistgħu jiġu inklużi fil-profitti ta' din l-impriża u intaxxati kif jixraq”.

(87) Fis-27 ta' Ġunju 1995, il-Kumitat tal-Affarijiet tat-Taxxa tal-OECD adotta l-prinċipji applikabbli fir-rigward ta' prezzijiet ta' trasferiment fil-verżjoni oriġinali tagħhom (46); din ġiet aġġornata sostanzjalment f'Lulju 2010 (47). Minħabba n-natura mhux vinkolanti ta' dawn il-prinċipji, l-amministrazzjonijiet tat-taxxa tal-pajjiżi membri tal-OECD huma sempliċiment imħeġġa li jsegwuhom. Ġeneralment, madankollu, dawn iservu bħala referenza u għandhom impatt ċar fuq il-prattiki tat-taxxa tal-pajjiżi membri (kif ukoll mhux membri) tal-OECD. Barra minn hekk, f'bosta pajjiżi membri tal-OECD, dawn il-prinċipji dehru li jorbtu legalment jew iservu bħala referenza għall-finijiet tal-interpretazzjoni tal-leġiżlazzjoni tat-taxxa nazzjonali. Jekk il-Kummissjoni tiċċita l-linji gwida tal-OECD dwar l-ipprezzar tat-trasferimenti f'din id-deċiżjoni, dan huwa għaliex il-linji gwida msemmija jikkostitwixxu manwal eżistenti f'dan il-qasam li huwa r-riżultat ta' diskussjonijiet bejn esperti fil-qafas tal-OECD u tipprovdi speċifikazzjonijiet dwar tekniki li jimmiraw li jindikaw l-isfidi komuni li ġejjin mill-applikazzjoni tal-prinċipju ta' distakkament f'sitwazzjonijiet konkreti. Għalhekk il-linji gwida tal-OECD dwar l-ipprezzar tat-trasferimenti jipprovdu lill-amministrazzjonijiet tat-taxxa u lill-intrapriżi multinazzjonali tal-gwidi utli dwar l-applikazzjoni tal-prinċipju ta' distakkament. Huma jenfasizzaw ukoll il-kunsens internazzjonali dwar il-prezzijiet ta' trasferiment.

(88) Il-linji gwida tal-OECD dwar l-ipprezzar tat-trasferimenti jelenkaw ħames metodi sabiex tiġi stabbilita approssimazzjoni tal-prezzijiet ta' distakkament għat-tranżazzjonijiet u d-distribuzzjoni tal-qligħ bejn il-kumpaniji tal-istess grupp: i) il-metodu tal-prezz komparabbli fis-suq ħieles (“il-metodu CUP”); ii) il-metodu tal-kost miżjud; iii) il-metodu tal-prezz ta' rivendita; iv) l-MTMN u v) il-metodu ta' tranżazzjoni tal-qligħ. Dawn jistabbilixxu distinzjoni bejn il-metodi tradizzjonali stabbiliti fuq it-tranżazzjonijiet (jiġifieri l-ewwel tlieta) u l-metodu ta' tranżazzjoni tal-qligħ (jiġifieri l-aħħar tnejn). L-intrapriżi multinazzjonali jibqgħu liberi li japplikaw metodi mhux deskritti f'dawn il-prinċipji sabiex jiġu stabbiliti l-prezzijiet ta' trasferiment, sakemm dawn il-prezzijiet jissodisfaw il-prinċipju ta' distakkament.

(89) Il-metodu CUP u l-MTMN huma rilevanti għal din id-deċiżjoni u għalhekk huma ppreżentati f'aktar dettall fil-premessi 90 sa 92.

(90) Il-metodu CUP iqabbel il-prezz fatturat għat-trasferiment ta' oġġetti jew servizzi fil-qafas ta' tranżazzjoni kkontrollata (tranżazzjoni bejn żewġ intrapriżi li huma assoċjati ma' xulxin) mal-prezzijiet fatturati għat-trasferiment ta' oġġetti jew servizzi fil-qafas ta' tranżazzjoni komparabbli mwettqa fis-suq ħieles (tranżazzjoni bejn żewġ intrapriżi li huma indipendenti minn xulxin) f'ċirkostanzi komparabbli.

(91) L-MTMN huwa wieħed mill-“metodi indiretti” użati sabiex tiġi stabbilita approssimazzjoni tal-prezzijiet ta' distakkament għat-tranżazzjonijiet u d-distribuzzjoni tal-qligħ bejn il-kumpaniji tal-istess grupp. Dan jikkonsisti milli jistima l-ammont potenzjali tal-qligħ fid-dawl tal-prinċipju ta' distakkament għal attività meqjusa fit-total tagħha, aktar milli għal tranżazzjonijiet speċifiċi. Dan m'għandux l-għan li jiddetermina l-prezz tal-oġġetti mibjugħa, iżda jistima l-qligħ li kumpaniji indipendenti jistgħu jistennew li jwettqu fuq attività partikolari, bħall-attività ta' bejgħ tal-oġġetti. Biex isir dan, huwa jagħżel bażi adegwata (“indikatur tal-livell tal-qligħ”), bħall-ispejjeż, il-fatturat jew investimenti fissi, u japplikalu rata ta' qligħ li tirrifletti dik osservata fi tranżazzjonijiet komparabbli mwettqa fis-suq ħieles.

(92) Billi l-MTMN ma jistabbilixxix prezzijiet għal tranżazzjonijiet individwali, l-introjtu taxxabbli ta' entità li japplika għaliha jista' ma jkollux impatt dirett fuq l-introjtu taxxabbli ta' entità oħra tal-istess grupp ta' kumpaniji. Il-metodu għalhekk ivarja mill-applikazzjoni tal-metodu CUP, li jistabbilixxi l-prezz ta' trasferiment bħala l-prezz ta' oġġett jew servizz speċifiku li wara huwa rreġistrat fl-introjtu taxxabbli, daqs l-istess ammont, mill-kumpanija tal-grupp li tbigħ u minn dik li tixtri l-oġġett jew is-servizz ikkonċernat.

2.5. Informazzjoni addizzjonali komunikata wara l-bidu tal-proċedura ta' investigazzjoni formali

2.5.1. Ittra tal-Lussemburgu tat-3 ta' Settembru 2014

(93) B'risposta għad-domandi formulati fid-deċiżjoni tal-ftuħ, il-Lussemburgu informa lill-Kummissjoni li l-krediti mogħtija fi ħdan il-grupp Fiat ma kinux limitati.

(94) Il-Lussemburgu pprovda wkoll speċifikazzjonijiet dwar il-prezzijiet medji ta' għoti u teħid b'self fi ħdan il-grupp ta' FFT matul is-snin 2011 sa 2013. Ir-rata ta' mgħax applikabbli għas-self fi ħdan il-grupp mogħtija minn FFT hija […]. Fl-aħħar tal-2011, dan kien jikkorrispondi għar-rata Euribor miżjuda ta' marġni ta' [6-9 %]. Ir-rata ta' mgħax medja mħallsa fuq il-bilanċi tal-kontijiet kurrenti tal-kumpaniji tal-grupp kienet, fl-2012 u fl-2013 rispettivament, ta' [6-9 %] u [6-9 %]. Fl-2011, l-2012 u l-2013, ir-rata medja mħallsa minn FFT fuq id-depożiti fi ħdan il-grupp żdiedet rispettivament għal [0-3 %], għal [0-3 %] u għal [0-3 %] (rati fissi medji).

(95) Il-Lussemburgu esprima ruħu wkoll dwar ir-rimunerazzjoni tal-kapital awtorizzat mid-deċiżjoni tat-taxxa kkontestata. Dan indika b'mod partikolari li l-kapital investit f'parteċipazzjonijiet ġie rimunerat mid-distribuzzjoni ta' dividendi u li dawn tal-aħħar, min-natura tagħhom, mhumiex soġġetti għal analiżi fir-rigward tal-prezzijiet ta' trasferiment, peress li dawn jitħallsu minn kumpanija esklussivament bħala azzjonist. Id-dividendi għalhekk ma jiġux ikkunsidrati għall-finijiet tad-determinazzjoni tal-importanza tal-funzjonijiet eżerċitati u r-riskji assunti.

(96) Il-Lussemburgu spjega wkoll li l-akkwist tal-parteċipazzjonijiet ta' FFT ġie ffinanzjat kollu fuq fondi proprji u li dan il-mod ta' finanzjament ifisser awtomatikament li dawn il-fondi m'għadhomx disponibbli sabiex jiġu koperti riskji oħra sostnuti minn FFT.

(97) Il-Lussemburgu rrefera wkoll għall-Artikolu 57 tad-Direttiva 2006/48/KE tal-Parlament Ewropew u tal-Kunsill (48), li fid-dawl tiegħu l-fondi proprji mhux konsolidati tal-istituzzjonijiet tal-kreditu ma jinkludux il-parteċipazzjonijiet f'istituzzjonijiet oħra tal-kreditu superjuri għal 10 % tal-kapital ta' dawn tal-aħħar.

(98) Il-Lussemburgu rrefera wkoll għall-approċċ elementari definit mill-Qafas ta' Basel II, li jistabbilixxi għal 15 % ir-rata li għandha tiġi applikata fil-medja ta' tliet perjodi ta' introjti grossi annwali pożittivi.

2.5.2. Ittra tal-Lussemburgu tal-24 ta' Marzu 2015

(99) B'risposta għat-talba tal-Kummissjoni, li talbitu jikkomunika eżempji ta' deċiżjonijiet rigward destinatarji tal-kontribwenti li jinsabu f'sitwazzjoni simili għal dik ta' FFT, il-Lussemburgu indika fl-ittra tiegħu tal-24 ta' Marzu 2015 li s-sitwazzjoni ta' FFT kienet partikolari ħafna. Skont il-Lussemburgu, dan huwa għaliex FFT hija istituzzjoni finanzjarja li ttella' fondi fis-suq, għall-kuntrarju tal-maġġoranza tal-istituzzjonijiet finanzjarji tal-Lussemburgu, li jsellfu, b'marġni, fondi magħmula disponibbli għalihom minn kumpaniji oħra tal-grupp li jappartjenu għalih.

(100) Barra minn hekk, skont l-amministrazzjoni tat-taxxa Lussemburgiża, is-sitwazzjoni ta' kull kontribwent huwa speċifiku biżżejjed sabiex jagħmel impossibbli kull tqabbil ma' dik ta' kontribwenti oħra. Huwa għalhekk li d-dritt nazzjonali Lussemburgiż fih biss dispożizzjoni ġenerali bħala qafas għall-prezzijiet ta' trasferiment (jiġifieri, l-Artikolu 164 tal-L.I.R.), li tippermettilu li jifhem b'mod kemm jista' jkun preċiż ir-realtà ekonomika ta' kull każ, kemm jekk ikun soġġett għal deċiżjoni tat-taxxa jew le.

(101) Il-Lussemburgu kkomunika wkoll il-bażi tat-taxxa ta' FFT għall-perjodu bejn l-2009 u l-2013 fuq il-bażi tad-dikjarazzjonijiet tat-taxxa tal-kumpanija (49), imniżżel fit-tabella 7. Tabella 7 Bażi tat-taxxa ta' FFT għall-perjodu bejn l-2009 u l-2013 (f'EUR) 2009 2 643 424 2010 2 424 869 2011 2 600 416 2012 1 684 103 2013 2 095 969

(102) Il-Lussemburgu indika li rriżulta mid-dikjarazzjoni tat-taxxa ta' FFT tal-2013 li l-biżgħat espressi fil-premessa 64 tad-deċiżjoni tal-ftuħ, skont liema l-bażi tat-taxxa hija stabbilita fuq firxa ta' bejn EUR 2 288 000 u EUR 2 796 000, mingħajr ebda fondazzjoni. Huwa ċar li d-deċiżjoni tat-taxxa kkontestata tawtorizza biss il-metodu kkunsidrat u li l-parametri tas-suq huma varjabbli.

(103) Fl-aħħar nett, fuq talba tal-Kummissjoni, il-Lussemburgu kkomunika wkoll id-deċiżjonijiet tat-taxxa preċedenti kollha adottati mill-amministrazzjoni tat-taxxa Lussemburgiża fir-rigward tal-grupp Fiat.

(104) L-ewwel nett, talba għal deċiżjoni tad-9 ta' Diċembru 2009 u aċċettata mill-amministrazzjoni tat-taxxa Lussemburgiża kienet relatata mal-awtorizzazzjoni tal-bażi tat-taxxa ta' FFT […].

(105) It-tieni, l-amministrazzjoni tat-taxxa Lussemburgiża kkomunikat żewġ ittri tat-3 ta' Settembru 2012. L-ewwel waħda hija d-deċiżjoni tat-taxxa kkontestata, li hija bbażata fuq talba għal deċiżjoni tal-14 ta' Marzu 2012, kif indikat fil-premessa 9. Din it-talba għal deċiżjoni ġiet ippreżentata lill-Kummissjoni għal darba oħra b'mod integrali fl-ittra tal-Lussemburgu tal-24 ta' Marzu 2015, li inkludiet informazzjoni li l-Lussemburgu kienet ħbiet qabel fil-komunikazzjoni inizjali tagħha ta' din id-deċiżjoni lill-Kummissjoni.

(106) Ittra sekondarja, kważi identika, intbagħtet bħala risposta għal talba għal deċiżjoni parallela introdotta […] lill-amministrazzjoni tat-taxxa Lussemburgiża fit-18 ta' April 2012 għal kumpanija denominata [F], li tidher tikkorrispondi għal FFT fi struttura oħra ta' kumpaniji ta' finanzjament tal-grupp. F'din it-tieni talba tad-deċiżjoni, id-deskrizzjoni tal-funzjonijiet tal-[kumpanija F] hija identika għal dik tal-funzjonijiet ta' FFT hekk kif tidher fit-talba tal-14 ta' Marzu 2012. Din l-istruttura l-oħra tvarja biss f'dan is-sens li l-kumpanija jkollha biss fergħa waħda fir-Renju Unit, li ma jkollhiex waħda fi Spanja u li [l-kumpanija F] ma tkun is-sid [ta' ebda fergħa].

(107) It-tieni talba għal deċiżjoni, appoġġjata b'rapport dwar prezzijiet ta' trasferiment, tinkludi konklużjoni li l-preżentazzjoni tagħha hija identika għal dik li tinsab fit-talba għal deċiżjoni ta' FFT [miktuba fil-premessa 54]. Madankollu, ir-riżultat tal-analiżi tal-prezzijiet ta' trasferiment huwa sostanzjalment differenti. Ir-rimunerazzjoni ta' distakkament tal-[kumpanija F], kif stabbilita fir-rapport dwar il-prezzijiet ta' trasferiment, hija li ġejja: “L-istudju dwar il-prezzijiet ta' trasferiment jiddetermina rimunerazzjoni adegwata bbażata fuq i) il-kapital ta' riskju ta' mhux aktar minn EUR 44,6 miljun u ii) il-kapital li jippermetti li jiġu rimunerati l-funzjonijiet eżerċitati mill-kumpanija ta' mhux aktar minn EUR 8.8 miljun b'firxa ta' +/- 10 %.”

(108) Iż-żewġ deċiżjonijiet jinsabu fil-lista kkomunikata lill-Kummissjoni mil-Lussemburgu fl-4 ta' Ġunju 2015 dwar id-deċiżjonijiet tat-taxxa li jkopru funzjoni tat-teżor [ara l-premessa 29].

(109) It-tielet, żewġ deċiżjonijiet tat-taxxa oħra […], aċċettati mill-amministrazzjoni tat-taxxa Lussemburgiża, ġew ikkomunikati wkoll lill-Kummissjoni. Dawn it-talbiet għal deċiżjoni huma tal-2002 u tal-2012 u jikkonċernaw aspetti oħra tal-istruttura tal-grupp Fiat fil-Lussemburgu. Dawn id-deċiżjonijiet mhumiex eżaminati f'din id-deċiżjoni.

2.5.3. Informazzjoni kkomunikata minn Fiat fil-31 ta' Marzu 2015

2.5.3.1. Informazzjoni relatata mal-kumpaniji tal-grupp Fiat li żżomm konnessjonijiet diretti ma' FFT

(110) Fiat tfakkar li FFT tappartjeni għal madwar 40 % għal Fiat S.p.A. u għal madwar 60 % għal FF, li hija sussidjarja għal 100 % ta' Fiat S.p.A (50). Min-naħa tagħha, FFT għandha FFNA u FFC għal 100 % (51). Fiat tfakkar ukoll li FFT hija waħda mill-kumpaniji ta' finanzjament tal-grupp Fiat li huma elenkati fil-premessa 39.

(111) Fuq talba tal-Kummissjoni, Fiat ipprovdiet informazzjoni finanzjarja dettaljata dwar il-kumpaniji ta' finanzjament tal-grupp. Hija kkomunikat b'mod partikolari r-rapport annwali tal-kumpaniji FFT, FF, FFNA, FFC u FFB għas-snin 2011 sa 2013, kif ukoll deskrizzjoni tal-funzjonijiet ta' dawn il-kumpaniji. Skont din l-informazzjoni, FF timpjega 52 persuna, li minnhom [20-30] għas-servizz ta' “finanzjament” u [10-20] għas-servizz ta' “kontabilità”. FFT tinkludi 14-il impjegat, jiġifieri direttur, [0-10] impjegati f'kuntatt dirett mal-klijenti (mir-Renju Unit), [0-10] impjegati responsabbli għall-kompiti amministrattivi u [0-10] persuni responsabbli għall-kontabilità u l-kontrolli. FFNA timpjega ħames persuni, filwaqt li FFC teżerċita attivitajiet limitati.

(112) Skont l-informazzjoni komunikata minn Fiat, il-valur kontabilistiku tas-sussidjarji ta' FFT (FFNA u FFC) […]. Ir-rapport annwali ta' FFT jindika li FFNA u FFC reġgħu inxtraw minn Fiat S.p.A u minn FF fl-2011. Mill-2011, FFT tistabbilixxi, fil-Lussemburgu, rapporti finanzjarji konsolidati.

(113) FF u FFT huma l-kumpaniji ta' finanzjament għaż-żona tal-euro. Id-dejta finanzjarja li tikkonċernahom għall-perjodu 2010-2013, fuq il-bażi tar-rapporti annwali komunikati, hija ppreżentata fit-tabelli 8 u 9 (52). Tabella 8 Dejta finanzjarja ta' FFT għall-perjodu bejn l-2010 u l-2013 (f'eluf ta' euro) 2010 2011 2012 2013 Imgħax u introjti simili 613 561 650 641 664 707 736 561 li ftit minnhom ġejjin minn kumpaniji tal-grupp 605 880 626 806 648 497 731 462 Introjtu ieħor 72 292 76 910 29 185 10 125 INTROJTU TOTALI 685 853 727 551 693 892 746 686 Spejjeż operatorji u ħlasijiet lura 3 419 3 655 2 926 2 499 Imgħax dovut u spejjeż finanzjarji oħra 625 078 640 207 631 854 666 246 Li minnhom dovuti lil kumpaniji tal-grupp 59 409 55 520 38 041 20 268 Li minnhom fuq dejn obbligatorju u kupuni oħra 551 229 574 561 592 099 643 853 Tariffa riċevuta fuq il-garanziji relatati mal-bonds imħallsa minn Fiat S.p.A (53) 3 161 2 851 2 702 3 006 Infiq ieħor 51 709 78 211 54 702 72 805 INFIQ TOTALI (minbarra imgħax fuq il-kumpaniji) 683 367 724 924 692 185 745 032 Qligħ qabel it-taxxa fuq il-kumpaniji 2 485 2 627 1 707 1 652 Taxxa 748 776 491 508 Introjtu nett 1 737 1 851 1 217 1 146 Kapital proprju 285 625 287 477 288 693 289 839 Ammonti dovuti lill-kumpaniji tal-grupp 4 354 692 2 275 578 1 530 146 1 661 930 Titoli tal-pretensjoni maħruġa 7 716 844 7 746 301 9 116 345 11 030 180 Obbligazzjonijiet oħra (dejn bankarju, spejjeż li għandhom jitħallsu, eċċ.) 2 470 513 446 444 144 671 158 865 KAPITAL PROPRJU U OBBLIGAZZJONIJIET TOTALI 14 827 674 10 755 800 11 079 855 13 140 814 Pretensjonijiet meta mqabbla mal-kumpaniji tal-grupp 11 869 312 7 387 279 7 950 092 9 637 038 Likwidità u titoli trasferibbli 2 705 622 3 028 255 2 853 245 3 221 203 Parteċipazzjonijiet f'intrapriżi assoċjati 0 165 244 164 244 165 244 Assi oħra (immobilizzazzjonijiet, dħul li għandu jiġi riċevut, eċċ) 252 740 175 022 112 274 117 329 ASSI TOTALI 14 827 674 10 755 800 11 079 855 13 140 814

(114) Fl-aħħar tal-2011, l-2012 u l-2013, FFT ħarġet fi ħdan banek differenti garanziji favur il-kumpaniji tal-grupp, għal ammont totali, rispettivament, ta' EUR 2 560 802, EUR 10 772 314 u EUR 10 155 339. Tabella 9 Dejta finanzjarja ta' FF għall-perjodu bejn l-2010 u l-2013 (f'eluf ta' euro) 2010 2011 2012 2013 Dħul finanzjarju 552 090 752 007 676 177 722 610 Li minnhom ġejjin minn kumpaniji tal-grupp 528 267 672 225 655 576 711 218 Introjtu ieħor (dividendi, qligħ finanzjaru fuq dħul derivat, rati tal-kambju, eċċ.) 29 708 18 962 18 117 8 935 Introjru ġġenerat mis-servizzi pprovduti lill-grupp 6 410 7 616 2 336 2 027 Kosti operatorji 14 616 13 332 8 594 9 280 Spejjeż finanzjarji 550 331 729 851 654 763 706 825 Li minnhom kumpaniji tal-grupp 523 123 698 009 625 216 687 712 Qligħ qabel it-taxxa fuq il-kumpaniji 23 261 35 402 33 273 17 466 Taxxa 5 968 10 112 8 822 6 952 Introjtu nett 17 292 25 290 24 450 10 514 Kapital proprju 271 047 268 610 268 837 256 053 Obbligazzjonijiet 14 878 871 12 567 582 11 277 171 12 758 761 Assi finanzjarji 9 267 614 8 201 011 9 164 768 9 905 386 Likwidità u titoli trasferibbli 5 519 622 4 349 837 2 201 190 2 928 409 Parteċipazzjonijiet f'intrapriżi assoċjati 358 362 264 116 160 833 160 833 Assi oħra (immobilizzazzjonijiet, dħul li għandu jiġi riċevut, eċċ.) 4 320 21 228 19 217 20 186 ASSI TOTALI 15 149 918 12 836 192 11 546 008 13 014 814

(115) Fl-aħħar tal-2013 (u fl-aħħar tal-2012), il-parteċipazzjoni ta' FF fil-kapital ta' intrapriżi assoċjati kien jikkonsisti f'parteċipazzjonijiet f'FFT, sa EUR 157 269 000 (jiġifieri 60 % tal-kapital soċjali ta' FFT), u f'FFB, sa EUR 2 013 000, kif ukoll fiż-żamma ta' mgħax li ma tagħti l-ebda kontroll f'kumpaniji oħra tal-grupp, sa EUR 725 000. Fl-aħħar tal-2011, 100 % tal-azzjonijiet ta' FFT ġew ikkontabilizzati fil-parteċipazzjonijiet ta' FF għal ammont ta' EUR 262 102 000. Fl-aħħar ta' 2010, qabel ma FFNA u FFC nbiegħu lil FFT fl-2011, FF kellu parteċipazzjoni ta' EUR 7 213 000 f'FFC, ta' EUR 262 077 000 f'FFT, ta' EUR 87 055 f'FFNA u ta' EUR 2 013 000 f'FFB, jiġifieri parteċipazzjoni totali ta' EUR 358 000 000 f'sussidjarji għal 100 % ta' Fiat, kif indikat fit-Tabella 8.

2.5.3.2. Informazzjoni dettaljata dwar l-assi u l-obbligazzjonijiet ta' FFT

(116) Fiat bagħtet l-ismijiet ta' 61 kontroparti fi ħdan il-grupp li magħhom FFT ikkonkludiet tranżazzjonijiet matul il-perjodu 2011-2013. Din ikkomunikat il-bilanċ medju bejn FFT u dawn il-kontropartijiet għas-sitt kredituri u debituri prinċipali għas-snin 2011, 2012 u 2013. L-informazzjoni relatata mal-2013 hija riprodotta fit-tabella 10 (il-kolonna relatata mal-imgħax fuq il-bilanċ medju ġiet miżjuda mill-Kummissjoni). Tabella 10 Kontropartijiet ta' FFT fl-2013 (f'eluf ta' euro) Assi Bilanċ medju Imgħax riċevut Imgħax diviż bil-bilanċ medju Kontroparti 1 tal-Grupp Fiat [10 000 000 ] [500 000 ] […] Kontroparti 2 tal-Grupp Fiat [150 000 ] [10 000 ] […] Kontroparti 3 tal-Grupp Fiat [150 000 ] [10 000 ] […] Kontroparti 4 tal-Grupp Fiat [100 000 ] [5 000 ] […] Kontroparti 5 tal-Grupp Fiat [50 000 ] [4 000 ] […] Kontroparti 6 tal-Grupp Fiat [20 000 ] [3 000 ] […] Obbligazzjonijiet Bilanċ medju Imgħax pagabbli Imgħax diviż bil-bilanċ medju Kontroparti 7 tal-Grupp Fiat [450 000 ] [10 000 ] […] Kontroparti 8 tal-Grupp Fiat [250 000 ] [400] […] Kontroparti 9 tal-Grupp Fiat [200 000 ] [1 000 ] […] Kontroparti 10 tal-Grupp Fiat [50 000 ] [200] […] Kontroparti 11 tal-Grupp Fiat [50 000 ] [150] […] Kontroparti 12 tal-Grupp Fiat [50 000 ] [150] […]

(117) Fiat ipprovdiet ukoll informazzjoni dwar il-ħruġ ta' dejn minn FFT mill-2009 b'applikazzjoni tal-programmi EMTN (54), sors prinċipali ta' finanzjament ta' FFT, kif ukoll dwar il-prospett ta' ħruġ tagħha. FFT ipproċediet matul dan il-perjodu ta' 14-il ħarġa bi skadenza massima ta' 7 snin. Din ħarġet bonds denominati f'euro, b'kupuni inklużi bejn 5.75 % u 7.75 % (minbarra ħruġ, imqabbel ma' rata ta' 9 %), u franki Żvizzeri, b'kupuni li jiżdiedu minn 4 % għal 5 %.

(118) L-informazzjoni mibgħuta minn Fiat tindika l-iskadenza tal-operazzjonijiet ta' finanzjament fi ħdan il-grupp. Fl-aħħar tal-2013, l-iskadenza kuntrattwali tal-pretensjonijiet kienet inqas minn sena għal ammont ta' pretensjonijiet ta' EUR 12 613 000, fuq ammont totali ta' EUR 12 858 000 (il-likwidità u s-self tal-kumpaniji tal-grupp huma ppreżentati fit-Tabella 9).

(119) Jirriżulta minn informazzjoni mibgħuta dwar it-tranżazzjonijiet fi ħdan il-grupp differenti li bosta tranżazzjonijiet huma operazzjonijiet ta' kuljum. Madankollu, FFT tikkonkludi wkoll tranżazzjonijiet bi skadenzi differenti […]. FFT tagħti self lill-grupp taħt forom differenti […]. Fl-aħħar tal-2013, id-depożiti kważi kollha kellhom skadenza […]. Il-ħruġ ta' bonds kellu skadenzi differenti […].

(120) Fiat bagħat ukoll id-dokument relatat mal-politika tal-grupp dwar il-likwidità, li huwa s-suġġett fir-rapport dwar il-prezzijiet ta' trasferiment li fuqhom hija bbażata t-talba għal deċiżjoni. Dan id-dokument isemmi regoli interni applikabbli għall-kollokamenti ta' teżor tal-grupp. […]

2.5.3.3. Informazzjoni dwar il-politika tal-grupp Fiat dwar il-prezzijiet ta' trasferiment

(121) Fl-ittra tagħha tal-20 ta' Frar 2015, il-Kummissjoni talbet lil Fiat tispjega l-mekkaniżmu li jippermettilha li tikseb riżultat nett ugwali għal proporzjon stabbli tal-kapital proprju stabbli matul is-snin 2009, 2010 u 2011 [kif jirriżulta fit-tabella 4 li tinsab fil-premessa (51) tad-deċiżjoni tal-ftuħ], fin-nuqqas ta' marġni sinifikanti fir-rigward tal-assi, l-obbligazzjonijiet, kif ukoll l-ispejjeż finanzjarji u l-qligħ.

(122) Fiat ipprovdiet dokument intitolat “Transfer Pricing Policy” (politika dwar l-ipprezzar tat-trasferiment) b'risposta għal din it-talba li talbitha tispjega l-ipprezzar tas-self u d-depożiti fi ħdan il-grupp. Jirriżulta minn dan id-dokument li Fiat tistabbilixxi l-prezzijiet ta' self fi ħdan il-grupp permessi mill-kumpaniji ta' finanzjament tal-grupp b'mod li dawn tal-aħħar jiksbu redditu ddeterminat minn qabel.

(123) Il-funzjonijiet deskritti bħala dawk eżerċitati minn FFT u r-riskju assunt huma identiċi għad-deskrizzjoni li tinsab fir-rapport dwar il-prezzijiet ta' trasferiment, kif tinsab fil-qosor fil-premessi 38 sa 51, minbarra ċerta informazzjoni. […] id-dokument relatat mal-politika dwar l-ipprezzar tat-trasferimenti jikkonċerna r-riskju tal-kreditu u r-riskju tal-kontroparti, deskritt fit-talba għal deċiżjoni bħala mhux eżistenti fir-rigward tal-assi tal-grupp, filwaqt li d-dokument jikklassifika dan ir-riskju bħala “limitat”.

(124) Id-dokument relatat mal-politika dwar l-ipprezzar tat-trasferimenti jispjega li l-istabbiliment tal-prezzijiet tat-tranżazzjonijiet fi ħdan il-grupp huwa stmat kif ġej. […], dan jistma l-ammont tas-self fi ħdan il-grupp li għandu jiġi ffinanzjat. […], dan jistma marġni li għandu jiġi applikat għas-self fi ħdan gil-rupp fuq din il-bażi billi tiġi diviża s-somma tar-redditu mmirat, flimkien mal-kosti operatorji, bl-ammont totali tas-self li għandu jiġi ffinanzjat. Fl-aħħar nett, dan iżid din il-marġni mal-kosti ta' finanzjament tal-kumpaniji ta' finanzjament sabiex tinkiseb stima tal-ipprezzar tas-self fi ħdan il-grupp.

(125) Id-dokument relatat mal-politika dwar l-ipprezzar tat-trasferimenti jispjega dan il-metodu ta' pprezzar tas-self fi ħdan il-grupp fuq il-bażi tad-dejta f'ċifri tal-2012. Fir-rigward tar-redditu tal-kapital proprju miżjud, dan huwa stmat għall-2012 għal [4-7 %] għal FF u FFT fuq bażi kkonsolidata. Id-dokument fih stimi tal-betas għall-Unjoni Ewropea għall-2012, kif ukoll rati mingħajr riskju u primjums ta' riskju għall-Italja u l-Lussemburgu, ippreżentati separatament, u jistma r-redditu miżjud li ġej fuq din il-bażi: Tabella 11 Informazzjoni li tinsab fid-dokument intern relatat mal-politika dwar l-ipprezzar tat-trasferimenti Intervall ta' distakkament Betas Numru ta' kumpaniji 75 Perċentil 75 1,22 Medjan 0,80 Perċentil 25 0,34

(%) RCP varjabbli u miżjud (55) L-Italja Il-Lussemburgu Rata mingħajr riskju 1,57 1,57 Rata tat-taxxa 31,4 28,8 Primjum tar-riskju fuq kapital proprju 7,73 6,00 RCP — Perċentil 75 16,09 12,52 RCP — Medjan 11,27 8,92 RCP — Perċentil 25 6,16 5,10

(126) Id-dokument jiddistingwi wkoll is-self fuq perjodu predeterminat, li ġie stabbilit fil-passat, li għalih mhuwiex possibbli li jiġu emendati l-kundizzjonijiet ta' pprezzar, u s-self fi ħdan il-grupp rivedibbli fuq rata varjabbli. […]

2.5.4. Ittra tal-Lussemburgu tal-10 ta' Lulju 2015

(127) Fl-ittra tiegħu tal-10 ta' Lulju 2015, il-Lussemburgu jiddikjara li l-Kummissjoni tikser il-prinċipju taċ-ċertezza legali jekk tordna l-irkupru tal-għajnuna preżunta mill-benefiċjarju fid-deċiżjoni tagħha tal-għeluq tal-proċedura ta' investigazzjoni formali. Dan jirreferi għal deċiżjonijiet preċedenti tal-Kummissjoni li jikkonċernaw sistemi ta' għajnuna fiskali rilevanti għal dan il-punt, li fil-qafas tagħhom il-Kummissjoni ammettiet li dan il-prinċipju seta' jostakola l-irkupru tal-għajnuna (56) u awtorizzat perjodu tranżitorju fuq il-bażi tal-eżistenza ta' aspettattiva leġittima (57).

(128) Barra minn hekk, il-Lussemburgu jiddikjara li minħabba li, fl-istabbiliment tal-prezzijiet ta' trasferiment, il-prezz ta' distakkament preċiż ma jistax u m'għandux jiġi ddeterminat skont il-linji gwida tal-OECD, mhuwiex possibbli li jiġi ordnat l-irkupru ta' ammont ta' għajnuna preċiż. Barra minn hekk, il-Lussemburgu jsostni li, minħabba l-karattru ġdid tal-miżura u skont deċiżjonijiet preċedenti, il-Kummissjoni m'għandhiex tordna l-irkupru tal-għajnuna, skont il-prinċipju tal-aspettattiva leġittima (58).

3. RAĠUNIJIET SABIEX JINGĦATA BIDU GĦALL-PROĊEDURA

(129) Il-Kummissjoni ddeċidiet li tibda l-proċedura ta' investigazzjoni formali għaliex tqis, b'mod preliminari, li d-deċiżjoni tat-taxxa kkontestata tat lil FFT għajnuna mill-Istat skont l-Artiklu 107(1) tat-TFUE, li kienet inkompatibbli mas-suq intern.

(130) Il-Kummissjoni esprimiet dubji partikolarment fir-rigward tal-kompatibilità tad-deċiżjoni tat-taxxa mal-prinċipju ta' distakkament. Id-dubji tagħha kienu relatati mal-elementi preċiżi ta' hawn taħt, fil-premessi 131 sa 137.

(131) L-ewwel nett, id-deċiżjoni dehret li aċċettat bażi tat-taxxa fissa ta' EUR 2 542 miljun (+/– 10 %) għall-attivitajiet ta' FFT lil-Lussemburgu, li setgħet biss tvarja ftit u tibqa' stabbli anke jekk, pereżempju, l-attivitajiet ta' FFT li fuqhom hija bbażata d-determinazzjoni tal-bażi tat-taxxa jikbru bil-qawwa.

(132) It-tieni, il-Kummissjoni qajmet dubji fir-rigward tal-adegwatezza tal-metodu magħżul mill-konsulent tat-taxxa ta' FFT sabiex tiġi stmata r-rimunerazzjoni ta' din tal-aħħar għall-funzjonijiet li teżerċita. Fl-analiżi tal-prezzijiet ta' trasferiment tiegħu, il-konsulent tat-taxxa uża metodu indirett, l-MTMN, sabiex jikkalkula din ir-rimunerazzjoni, iżda l-Kummissjoni stmat li jkun jaqbel li tingħata prijorità lill-użu ta' metodi diretti, u b'mod partikolari l-metodu CUP, fil-każijiet fejn jistgħu jiġu osservati tranżazzjonijiet komparabbli fis-suq. F'dan ir-rigward, il-Kummissjoni osservat li Chrysler, il-kumpanija Amerikana tal-grupp Fiat, tappella direttament lis-swieq tal-kapital sabiex tiffinanzja l-operazzjonijiet tagħha u li ftit minn dawn it-tranżazzjonijiet huma komparabbli għal dawk imwettqa minn FFT.

(133) It-tielet, fir-rigward tal-użu tal-MEDAF sabiex jiġu stmati r-redditi meħtieġa fuq il-kapital proprju, il-Kummissjoni esprimiet id-dubji tagħha fir-rigward tal-applikazzjoni korretta tal-MEDAF mill-konsulent tat-taxxa ta' FFT. Hija enfasizzat li ż-żewġ komponenti li jiddeterminaw ir-rimunerazzjoni ta' FFT fuq il-bażi tal-MEDAF, jiġifieri l-ammont tal-kapital proprju rimunerat u l-livell ta' rimunerazzjoni applikat għal dan l-ammont ta' kapital proprju, ġew stabbiliti għal livell baxx wisq.

(134) Fir-rigward tal-ammont tal-kapital proprju rimunerat, id-deċiżjoni tat-taxxa aċċettat l-applikazzjoni tal-MEDAF biss għal frazzjoni tal-kapital proprju, esklussivament, li ġie mmarkat bħala “fondi proprji esposti għar-riskju”, filwaqt li l-kapital proprju investit f'FFNA u FFC ġie mnaqqas mill-kapital proprju li għandu jiġi rimunerat mingħajr spjegazzjoni aċċettabbli (59). Barra minn hekk, deher li l-kalkolu tal-“fondi proprji esposti għar-riskju” ġie espress permezz tal-istabbiliment ta' bażi tat-taxxa dgħajfa wisq, peress li ma inkludiex l-assi fi ħdan il-grupp, għal darb'oħra mingħajr raġuni konvinċenti. Fid-deċiżjoni tal-ftuħ tagħha, il-Kummissjoni qajmet dubju dwar l-ipoteżi li tgħid li m'għandux ikun hemm riskju tal-kreditu fuq it-tranżazzjonijiet imwettqa mal-kumpaniji tal-grupp. Il-Kummissjoni esprimiet ukoll id-dubji tagħha fir-rigward tal-kalkolu tar-rekwiżiti minimi għal fondi proprji għar-riskju tal-kontroparti u r-riskju tal-kreditu. B'mod partikolari, l-għażla ta' fattur ta' ponderazzjoni tar-riskji relattivament dgħajjef ta' 20 % għar-riskju tal-kontroparti ma kienx ġustifikat, u xejn ma kien jindika dak li hu previst jekk il-qafas regolamentari kellu jiġi modifikat b'mod sinifikanti. Ir-rapport dwar il-prezzijiet ta' trasferiment tal-konsulent tat-taxxa ma jispjegax kif “id-differenza bejn l-imgħax akkumulat dovut fuq id-depożiti bankarji u l-imgħax akkumulat riċevibbli fuq is-self bankarju” tikkostitwixxi indikazzjoni tajba tar-riskju operazzjonali u ma jispjegax aktar fil-fond ir-raġuni għaliex hija imposta ponderazzjoni tar-riskju ta' 15 %. Bl-istess mod, dan ma jispjegax għalfejn ir-riskju tal-kontroparti ġie multiplikat b'6 % u mhux bi 8 %, peress li r-rekwiżiti minimi għal fondi proprji previsti mill-Qafas ta' Basel II għar-riskju tal-kontroparti, li r-rapport jirreferi għalihom b'mod espliċitu fir-rapport dwar il-prezzijiet ta' trasferiment, huma ta' 8 %.

(135) Fir-rigward tar-rimunerazzjoni applikata għal dan il-kapital, il-Kummissjoni qajmet dubji fir-rigward tad-determinazzjoni tal-beta, peress li dan tal-aħħar deher dgħajjef wisq meta mqabbel ma' dak ta' kumpaniji oħra li jipprovdu servizzi finanzjarji. Hija qajmet dubji wkoll fir-rigward tal-għażla, mill-konsulent tat-taxxa, tal-Perċentil 25 minflok il-medjan għall-kalkolu tal-beta.

(136) Ir-raba', fir-rigward tar-redditu mistenni fuq il-kapital proprju meqjus bħala eċċessiv fit-talba għal deċiżjoni, il-Kummissjoni qajmet dubji fir-rigward tal-aċċettazzjoni, fid-deċiżjoni tat-taxxa kkontestata, tal-użu ta' rata baxxa ħafna ta' 0,87 % mingħajr ebda ġustifikazzjoni.

(137) Billi l-analiżi tal-prezz ta' trasferiment aċċettat mid-deċiżjoni tat-taxxa kkontestata ma dehritx li kienet tirrispetta l-prinċipju ta' distakkament, il-Kummissjoni stmat, b'mod preliminari, li din id-deċiżjoni se tagħti vantaġġ lil FFT. Ġie kkunsidrat li dan il-vantaġġ inkiseb kull sena u li kompla kull darba li t-taxxa dovuta kkalkolata fuq il-bażi ta' din id-deċiżjoni ġiet aċċettata mill-amministrazzjoni tat-taxxa Lussemburgiża. Skont il-Kummissjoni, dan il-vantaġġ ingħata wkoll b'mod selettiv peress li kien jikkostitwixxi distakk meta mqabbel mal-prattika amministrattiva li tiffavorixxi speċifikament lil FFT meta mqabbel ma' kumpaniji li jinsabu f'sitwazzjoni fattwali u ġuridika simili.

(138) Billi l-kundizzjonijiet l-oħra tal-Artikolu 107(1) tat-TFUE ġew sodisfatti u fin-nuqqas ta' raġuni apparenti ta' kontabilità, il-Kummissjoni kkonkludiet, b'mod preliminari, li d-deċiżjoni tat-taxxa kkontestata kienet għajnuna mill-Istat inkompatibbli mas-suq intern. B'konsegwenza ta' dan, hija ddeċidiet li tibda l-proċedura ta' investigazzjoni formali fir-rigward ta' din id-deċiżjoni tat-taxxa.

(139) Fid-deċiżjoni tal-ftuħ tagħha, il-Kummissjoni ordnat ukoll lil-Lussemburgu, skont l-Artikolu 10(3) tar-Regolament (KE) Nru 659/1999, jipprovdi d-dokumenti, l-informazzjoni u d-dejta kollha relatati mal-miżura kkontestata li kienu neċessarji sabiex tkun tista' tieħu deċiżjoni dwar l-eżistenza ta' għajnuna mill-Istat u, skont il-każ, dwar il-kompatibilità ta' din l-għajnuna mas-suq intern. Fil-każ li l-Lussemburgu ma jipprovdix l-informazzjoni kollha mitluba, hija stiednet lill-pajjiż jaċċetta, skont l-Artikolu 6(a)(2)(b) tar-Regolament (KE) Nru 659/1999, li hija titlob lill-benefiċjarju tal-miżura kkontestata, jiġifieri FFT, jipprovdi l-informazzjoni mitluba.

4. KUMMENTI TAL-LUSSEMBURGU

(140) Il-Lussemburgu bagħat il-kummenti tiegħu dwar id-deċiżjoni tal-ftuħ fil-19 ta' Lulju 2014. Huwa jikkonferma qabel kollox li l-proċedura kienet ivvizzjata, u li l-Kummissjoni għamlet żbalji dwar il-kontenut tad-deċiżjoni tal-ftuħ.

4.1. Kummenti tal-Lussemburgu dwar il-proċedura tal-Kummissjoni

(141) Fir-rigward tal-proċedura, il-Lussemburgu ddikjara li l-proċedura korretta sabiex tingħata inġunzjoni ta' informazzjoni ma ġietx segwita f'dan il-każ, fis-sens li r-Regolament (KE) Nru 659/1999 ma jippermettix lill-Kummissjoni li toħroġ inġunzjonijiet f'deċiżjoni tal-ftuħ. Qabel ma setgħet toħroġ tali inġunzjoni, kellha tiġi segwita l-proċedura prevista fl-Artikolu 10 tar-Regolament (KE) Nru 659/1999.

(142) Il-Lussemburgu jiddikjara wkoll, fir-rigward tal-informazzjoni mitluba fid-deċiżjoni ta' inġunzjoni, li l-Kummissjoni ma spjegatx għalfejn l-iżvelar tal-identità tal-benefiċjarju kien neċessarju sabiex tiġi evalwata l-miżura fir-rigward tar-regoli dwar l-għajnuna mill-Istat. Minħabba bosta każijiet ta' evażjoni u allegazzjonijiet mhux sostanzjali tal-Kummissjoni fil-pubbliku, il-Lussemburgu ma setgħax jiżvela l-identità tal-benefiċjarju f'dan l-istadju. Barra minn hekk, id-deċiżjoni ta' inġunzjoni ma speċifikat ebda informazzjoni oħra partikolari li kellha tiġi pprovduta. Għaldaqstant, skont il-manwal tal-proċeduri tal-Kummissjoni, inġunzjoni għandha tispjega b'mod ċar liema informazzjoni hija neċessarja fil-qafas tal-proċedura inkwistjoni.

(143) Il-Lussemburgu jiddikjara wkoll li, billi d-deċiżjoni tal-ftuħ ma tispjegax kif id-deċiżjoni tat-taxxa kkontestata tikkostitwixxi għajnuna, huwa impossibbli li jiġi eżegwit l-obbligu ta' sospensjoni. FFT għandha tissottometti dikjarazzjoni tat-taxxa u, billi l-Kummissjoni ma speċifikatx fid-deċiżjoni tal-ftuħ liema kien il-metodu indikat sabiex tiġi kkalkulata t-taxxa pagabbli, l-amministrazzjoni tat-taxxa Lussemburgiża se tuża l-metodoloġija magħżula fid-deċiżjoni tat-taxxa.

(144) Il-Lussemburgu jiddikjara mill-ġdid li l-Kummissjoni kisret il-prinċipji tal-kooperazzjoni leali, ta' imparzjalità u ta' amministrazzjoni tajba, partikolarment billi ma rrispondietx għall-offerti ta' laqgħa tiegħu li setgħu jippermettu lill-awtoritajiet Lussemburgiżi li jispjegawlha l-metodoloġija użata fid-deċiżjoni tat-taxxa kkontestata.

(145) Il-Lussemburgu kkontesta d-deċiżjoni tal-Kummissjoni li tibda proċedura relatata ma' FFT (b'numru tal-każ ġdid, SA.38375) differenti minn dik, ġenerali, dwar il-prattiki tal-Lussemburgu dwar deċiżjoni tat-taxxa miftuħa taħt in-numru tal-każ SA.37267. Billi l-Lussemburgu kien appella kontra l-inġunzjoni ta' informazzjoni adottata mill-Kummissjoni fil-qafas tal-każ SA.37267 quddiem il-Qorti Ġenerali, il-Kummissjoni setgħet tevita b'mod artifiċjali annullament ta' din l-inġunzjoni billi jinfetaħ każ ġdid.

(146) Fl-aħħar nett, il-Lussemburgu jiddikjara li l-Kummissjoni wettqet abbuż ta' poter billi fixklet l-eżerċizzju ta' setgħa diskrezzjonali u l-interpretazzjoni sempliċi ta' regola tad-dritt komuni. B'mod partikolari, id-deċiżjoni tat-taxxa dwar FFT ma tirriżultax mill-eżerċizzju ta' setgħa diskrezzjonali mill-amministrazzjoni tat-taxxa Lussemburgiża, iżda tikkonforma mal-Artikolu 164(3) tal-L.I.R., u maċ-Ċirkolari. Skont il-Lussemburgu, fl-applikazzjoni ta' dawn id-dispożizzjonijiet, huwa inevitabbli li dawn jiġu interpretati fid-dawl tal-fatti ta' kull każ sabiex jintlaħqu soluzzjonijiet determinati miċ-ċirkostanzi partikolari u stabbiliti fuq dawn tal-aħħar. Il-Kummissjoni ma tafx id-distinzjoni bejn, minn naħa, is-setgħa diskrezzjonali u, min-naħa l-oħra, l-interpretazzjoni tar-regoli li jinkludu termini legali astratti li għandhom jiġu applikati għall-każ inkwistjoni. Barra minn hekk, billi ħadet il-post tal-awtoritajiet Lussemburgiżi għall-interpretazzjoni tad-dritt Lussemburgiż, il-Kummissjoni injorat il-kompetenza tal-Istati Membri fir-rigward tat-tassazzjoni diretta.

(147) Skont il-Lussemburgu, peress li l-amministrazzjoni tat-taxxa ma eżerċitatx is-setgħa diskrezzjonali tagħha fil-każ ta' FFT, il-Kummissjoni ma setgħetx tagħti prova li d-deċiżjoni tat-taxxa kkontestata dderogat il-prattika amministrattiva ordinarja. Il-Lussemburgu jispjega li l-azzjoni amministrattiva tiegħu hija bbażata fuq il-prinċipji ta' legalità u ta' ugwaljanza, u għalhekk tittratta lill-kontribwenti kollha li jinsabu essenzjalment fl-istess sitwazzjoni bl-istess mod. Il-Lussemburgu jsostni li d-deċiżjoni tal-ftuħ ġiet eżaminata biss fid-dawl tal-linji gwida tal-OECD dwar l-ipprezzar tat-trasferimenti u mhux fid-dawl tal-prattika amministrattiva Lussemburgiża.

4.2. Kummenti tal-Lussemburgu fir-rigward tal-iżbalji dwar il-mertu tad-deċiżjoni tal-ftuħ

(148) B'mod ġenerali, il-Lussemburgu jiddikjara li l-Kummissjoni għamlet żball dwar il-mertu billi bħala sistema ta' referenza sabiex jiġi ddeterminat il-vantaġġ selettiv ħadet il-prinċipju ta' distakkament ipprovdut mil-linji gwida tal-OECD dwar l-ipprezzar tat-trasferimenti u mhux il-leġiżlazzjoni u l-prattika nazzjonali.

(149) Barra minn hekk, il-Lussemburgu jiddikjara li l-Kummissjoni interpretat ħażin il-linji gwida tal-OECD dwar l-ipprezzar tat-trasferimenti. Fil-premessa (65) tad-deċiżjoni tal-ftuħ, il-Kummissjoni dehret li stabbilixxiet ġerarkija tal-metodi ta' stabbiliment tal-prezzijiet ta' trasferiment, u ddikjarat li għandha tingħata prijorità lill-użu ta' metodi diretti, u b'mod partikolari l-metodu CUP, meta mqabbel mal-metodi indiretti bħall-MTMN. Il-Kummissjoni b'hekk ma tikkunsidrax il-fatt li, mill-2010, il-linji gwida tal-OECD dwar l-ipprezzar tat-trasferimenti baqgħu jikkunsidraw biss ġerarkija tal-metodi li taqbel mar-rekwiżiti u l-prattiki attwali. B'referenza għall-paragrafu 1.13 tal-prinċipji msemmija, il-Lussemburgu jindika li dawn jirrikonoxxu li “l-istabbiliment tal-prezzijiet ta' trasferiment mhuwiex xjenza preċiża” u li “l-għażla tal-metodu ta' stabbiliment tal-prezz ta' distakkament mhuwiex se jkun, f'ħafna każijiet, perfettament ċar”. Billi l-konsulent tat-taxxa ta' FFT stima li l-għażla tal-MTMN kienet ġustifikata u applika l-Artikolu 164 tal-L.I.R., l-amministrazzjoni tat-taxxa Lussemburgiża sempliċiment ikkonfermat l-akkuratezza fid-dritt tal-analiżi.

(150) Skont il-Lussemburgu, il-Kummissjoni tirrikonoxxi li l-interpretazzjoni u l-applikazzjoni tal-prinċipju ta' distakkament ivarjaw minn amministrazzjoni tat-taxxa għal oħra u bejn l-amministrazzjonijiet tat-taxxa u l-kumpaniji (60); għalhekk ma tistax, minn naħa, tippermetti li l-prinċipju ta' distakkament ikun soġġett għal interpretazzjonijiet u applikazzjonijiet differenti u, min-naħa l-oħra, tqis li hemm metodu korrett wieħed biss li bih il-Lussemburgu kellu japplika l-prinċipju ta' distakkament.

(151) Barra minn hekk, il-Lussemburgu jikkritika lill-Kummissjoni li ma applikatx f'dan il-każ id-dispożizzjoni leġiżlattiva nazzjonali kkonċernata, jiġifieri l-Artikolu 164(3) tal-L.I.R. u l-prattika amministrattiva li tirriżulta minnu, iżda qieset biss bħala referenza l-linji gwida tal-OECD dwar l-ipprezzar tat-trasferimenti. B'hekk, il-Kummissjoni tiddetermina l-metodu ta' kalkolu li tqis l-aktar adegwat, filwaqt li d-dritt Lussemburgiż ma jistabbilixxix l-użu ta' metodi speċifiċi ta' determinazzjoni tal-prezz ta' trasferiment. Għalhekk il-Kummissjoni injorat għalkollox il-qafas legali u l-prattika amministrattiva Lussemburgiża f'dan is-suġġett. Barra minn hekk, għall-finijiet tal-analiżi ta' selettività, il-Kummissjoni ma wettqitx tqabbil tat-trattament tat-taxxa ta' FFT ma' dak ta' kumpaniji oħra li jinsabu f'sitwazzjoni fattwali u ġuridika simili fil-Lussemburgu.

(152) Fir-rigward tad-dubji espressi mill-Kummissjoni fid-deċiżjoni tal-ftuħ tagħha, il-Lussemburgu jikkritika lill-Kummissjoni talli kkonċentrat wisq, u b'mod unilaterali wisq, fuq l-istrateġija tat-taxxa allegata ta' Fiat fil-livell tal-grupp, mingħajr ma kkunsidrat il-fatt li Fiat, billi taġixxi bħala grupp, setgħet kienet immotivata minn raġunijiet oħra għall-istruttura li għandha.

(153) L-ewwel nett, l-awtoritajiet tat-taxxa Lussemburgiżi ċertament qatt ma qablu ma' “bilanċ tat-taxxa fiss”, kif inhu allegat fil-premessa 64 tad-deċiżjoni tal-ftuħ. L-introjtu taxxabbli ta' FFT jiddependi mill-volum tas-self mogħti u r-rapport dwar il-prezzijiet ta' trasferiment wassal biex tiġi kkunsidrata biss firxa fit-termini tal-punti ta' bażi fir-rigward tal-marġni li għandu jitwettaq.

(154) It-tieni, fir-rigward tal-ammont tal-fondi proprji mitluba u d-dubji mqajma mill-Kummissjoni f'dan ir-rigward, il-Lussemburgu jqis li l-għażla tal-Qafas ta' Basel II hija raġonevoli, l-istess bħall-għażla li jiġu esklużi l-parteċipazzjonijiet. Il-Lussemburgu jiddikjara li kien loġiku li l-parteċipazzjonijiet finanzjarji jkunu esklużi mill-kalkoli, għaliex huma ma kinux marbuta mal-qafas ta' eżerċizzju limitat għall-prezzijiet ta' trasferiment fuq is-self fi ħdan il-grupp. Barra minn hekk, skont ir-rapport dwar il-prezzijiet ta' trasferiment, l-ammont għall-finanzjament tal-parteċipazzjonijiet jiżdied għal EUR 165 244 000, li jikkorrispondi għall-prezz għax-xiri tal-parteċipazzjonijiet ta' FFT u għalhekk, skont il-Lussemburgu, mhuwiex kritikabbli. Barra minn hekk, billi l-introjtu tal-parteċipazzjonijiet ġie eżentat minħabba d-dritt Lussemburgiż, l-ispejjeż relatati, bħall-imgħax, lanqas mhuma deduċibbli. Finalment, ir-rimunerazzjoni tal-parteċipazzjonijiet li titwettaq permezz ta' dividendi minn sussidjarji, li l-ammont tagħhom huwa suxxettibbli li jvarja skont ir-riżultati tas-sussidjarji u tal-bżonnijiet tagħhom fir-rigward tal-investiment mill-ġdid, il-kunċett tal-marġni li għandu jiġi applikat għal dan il-fluss ta' introjti ma jagħmilx sens għall-pjan kummerċjali.

(155) It-tielet, il-Lussemburgu jiddikjara li l-esklużjoni tal-pretensjonijiet fi ħdan il-grupp tal-kalkolu hija ġġustifikata wkoll, billi d-dejn ta' FFT huwa akkumpanjat minn garanzija espliċita favur il-kredituri ta' FFT. Meta jitqiesu l-istrateġija industrijali, l-interessi ekonomiċi u r-riskju ta' falliment potenzjali għar-reputazzjoni tal-kumpanija, ir-riskju ta' inadempjenza ta' FFT huwa baxx ħafna u l-ammont “liberu” ta' EUR 93 710 000 huwa suffiċjenti ħafna sabiex jiġi kopert ir-riskju.

(156) Ir-raba', il-Lussemburgu jikkritika lill-Kummissjoni talli ddubitat il-mod kif ġie kkalkulat il-beta għall-finijiet tad-determinazzjoni tal-primjum ta' riskju. L-ewwel nett, dawn il-kalkoli mhumiex purament matematiċi u jistgħu jiġu ġġustifikati riżultati differenti; għaldaqstant, ir-riżultati miksuba fir-rapport dwar il-prezzijiet ta' trasferiment huma perfettament ġustifikabbli u solidi. It-tieni, anke jekk ir-riżultati miksuba mill-Kummissjoni jkunu differenti, hija xorta għandha teżamina jekk dan jagħtix vantaġġ lil FFT meta mqabbel ma' intrapriżi oħra stabbiliti fil-Lussemburgu. It-tielet, anke fil-qafas ta' evalwazzjoni alternattiva li tqabbel il-primjum tar-riskju kkalkulat għal FFT mar-rimunerazzjoni mħallsa lill-azzjonisti tal-kumpanija elenkata, li jagħti persentaġġ ta' 3,5 sa 4 %, li huwa sostanzjalment aktar baxx mill-primjum tar-riskju ta' 6,05 % ikkalkulat għal FFT, it-tqabbil jindika li l-primjum tar-riskju ta' 6,05 % huwa assolutament ġustifikabbli u jissodisfa totalment ir-rekwiżiti tal-Artikolu 164 tal-L.I.R.

(157) Fl-aħħar nett, il-Lussemburgu jiddikjara li minħabba li l-Grupp dwar il-Kodiċi tal-Kondotta (Tassazzjoni tal-Intrapriżi) ikkonferma b'mod espliċitu li l-prattika tad-deċiżjonijiet tat-taxxa fil-Lussemburgu kienet tikkonforma mal-kodiċi tal-kondotta u mal-linji gwida tal-OECD, il-prinċipju tal-aspettattiva leġittima jimplika li FFT għandha tkun tista' tibbaża fuq id-deċiżjoni tat-taxxa tat-3 ta' Settembru 2012 matul il-perjodu ta' validità kollu tagħha, jiġifieri ħames snin.

5. KUMMENTI MILL-PARTIJIET TERZI INTERESSATI

(158) FFT bagħtet il-kummenti tagħha dwar id-deċiżjoni tal-ftuħ fit-30 ta' Ottubru 2014. Dawn il-kummenti ntbagħtu f'żewġ dokumenti distinti.

5.1. L-ewwel grupp ta' kummenti ta' FFT

(159) L-ewwel grupp ta' kummenti ta' FFT huwa maqsum f'żewġ partijiet. L-ewwel parti tispjega r-raġuni għalfejn FFT tqis li l-Kummissjoni applikat ħażin il-linji gwida tal-OECD dwar l-ipprezzar tat-trasferimenti għall-APP ta' FFT. It-tieni parti tiddeskrivi kif id-deċiżjoni tal-ftuħ ma tirrispettax in-norma ġuridika meħtieġa li tikkonsisti fl-istabbiliment tas-selettività skont l-Artikolu 107(1) tat-TFUE.

5.1.1. Applikazzjoni ħażina tal-linji gwida tal-OECD

(160) L-ewwel nett, għall-kuntrarju ta' dak li tiddikjara li l-Kummissjoni fid-deċiżjoni tal-ftuħ, FFT tiddikjara li ma kinitx qablet mal-amministrazzjoni tat-taxxa Lussemburgiża fuq introjtu taxxabbli fiss. Il-ftehim kien relatat biss ma' metodu ta' rimunerazzjoni tal-funzjonijiet ta' teżor eżerċitati minn FFT. Kull sena mill-2011, FFT taġġorna l-parametri kollha użati sabiex jiġi stmat il-kapital proprju tagħha li huwa espost għar-riskju u r-redditu tagħha fuq il-kapital proprju sabiex jiġi kkalkulat il-qligħ immirat tagħha. Barra minn hekk, l-APP ta' FFT jgħodd biss għal perjodu ta' ħames snin, sakemm il-fatti u ċ-ċirkostanzi li huwa bbażat fuqhom ma jinbidlux; dan il-perjodu jikkorrispondi għall-prattika tad-deċiżjonijiet tat-taxxa fi Stati Membri oħra.

(161) It-tieni, m'hemm l-ebda oġġezzjoni li l-konsulent tat-taxxa ta' FFT jagħżel l-MTMN, peress li ma jeżisti l-ebda element ta' tqabbil intern għat-tranżazzjonijiet ta' FFT li jista' jintuża sabiex jiġi applikat il-metodu CUP. Ir-raġunijiet huma li i) FFT ma tagħtix self lil terzi u li ii) il-kumpaniji tal-grupp Fiat ma jiksbux self simili minn terzi. FFT tirreferi għall-paragrafu 2.2 tal-linji gwida tal-OECD dwar l-ipprezzar tat-trasferimenti, li jgħid li l-metodu ta' selezzjoni jimmira dejjem li jsib l-aktar metodu adegwat f'każ speċifiku. FFT wara ssemmi l-paragrafu 2.4 tal-istess prinċipji, li jgħid li jeżistu sitwazzjonijiet li fihom il-metodi ta' tranżazzjoni tal-qligħ huma aktar adegwati mill-metodi tradizzjonali bbażati fuq it-tranżazzjonijiet.

(162) Skont FFT, kieku l-konsulent tat-taxxa uża l-valutazzjoni tal-bonds tagħha fil-metodu CUP sabiex jistabbilixxi l-prezzijiet ta' trasferiment applikati għas-self mogħti lill-kumpaniji tal-grupp, FFT kienet issofri minn telf għaliex ma kinitx tkun irkuprat il-kost tal-likwidità sabiex tkopri l-bżonnijiet finanzjarji tal-grupp. FFT tifforma entità inqas kumplessa mill-kumpaniji l-oħra tal-grupp, li l-marġni tagħhom jistgħu jiġu verifikati permezz tal-MTMN. Dan il-metodu jintuża aktar spiss fl-analiżi tal-prezzijiet ta' trasferiment u l-linji gwida tal-OECD tal-2010 dwar l-ipprezzar tat-trasferimenti ma jistabbilixxu l-ebda ġerarkija bejn il-metodi.

(163) Barra minn hekk, skont FFT, il-kapital proprju jista' spiss ikun ir-riżultat ta' deċiżjonijiet preċedenti marbuta mal-attivitajiet ta' kumpanija u ma jkollu l-ebda konnessjoni diretta mal-livell ta' kapital proprju neċessarju sabiex jiġu assunti r-riskji marbuta mal-attività tal-kumpanija.

(164) Fl-aħħar nett, FFT tinnota li l-linji gwida tal-OECD dwar l-ipprezzar tat-trasferimenti jirrikonoxxu li l-istabbiliment tal-prezzijiet ta' trasferiment mhuwiex xjenza preċiża. F'dan ir-rigward, hija tirreferi għall-paragrafu 1.13 ta' dawn il-prinċipji, u b'mod aktar preċiż, għall-premessa li ġejja: “huwa importanti li ma jintesiex l-għan li tinkiseb approssimazzjoni raġonevoli minn riżultat ta' distakkament fuq il-bażi ta' informazzjoni insuffiċjenti. Għandu jiġi mfakkar ukoll li l-istabbiliment tal-prezzijiet ta' trasferiment mhuwiex xjenza preċiża u jeħtieġ valutazzjoni min-naħa tal-amministrazzjoni tat-taxxa kif ukoll mill-kontribwent.” FFT tindika li madankollu għamlet l-akbar sforz possibbli sabiex tistima rimunerazzjoni ta' distakkament għall-attivitajiet tagħha.

(165) It-tielet, fir-rigward tal-adegwatezza tal-kapital proprju ta' FFT, din tal-aħħar għandha turi li l-kapital proprju tagħha huwa suffiċjenti sabiex isostni r-riskji marbuta mal-attività ta' finanzjament tagħha. Iċ-Ċirkolari ma tagħti l-ebda gwida speċifika li għandha tiġi segwita sabiex jiġi ddeterminat il-livell xieraq ta' fondi proprji esposti għar-riskju. Huwa għalhekk li FFT iddeċidiet li tanalizza l-kapital proprju tagħha sabiex tevalwa liema parti minn dan il-kapital proprju kien neċessarju sabiex teżerċita l-attivitajiet tagħha u ssostni r-riskji fid-dawl tal-Qafas ta' Basel II. Bl-istess mod, iċ-Ċirkolari tqabbel il-kumpaniji li jeżerċitaw attivitajiet ta' finanzjament intermedju ma' istituzzjonijiet finanzjarji indipendenti. Iċ-Ċirkolari tipprevedi wkoll li l-kontribwenti li jwettqu tranżazzjonijiet ta' finanzjament fi ħdan il-grupp għandu jkollhom biżżejjed fondi proprji sabiex isostnu r-riskji ta' finanzjament marbuta ma' dawn it-tranżazzjonijiet. Bil-maqlub, l-attivitajiet ta' parteċipazzjoni ma jiġux ikkunsidrati għall-finijiet tal-APP ta' FFT; huwa għalhekk li huwa ġġustifikat li jiġu esklużi l-parteċipazzjonijiet ta' FFT mill-fondi proprji tagħha f'riskju. Barra minn hekk, l-ammont tal-kapital proprju ekwivalenti għall-investiment fis-sussidjarji ta' FFT ma ġiex ikkunsidrat għaliex huwa jintegra l-investimenti mhux fil-portafoll f'sussidjarji rimunerati permezz ta' dividendi. Madankollu, id-dividendi mhumiex soġġetti għall-analiżi tal-prezzijiet ta' trasferiment, billi ma jikkunsidrawx l-importanza tal-funzjonijiet eżerċitati jew tar-riskji sostnuti. Tali tnaqqis huwa konformi wkoll mal-Qafas ta' Basel II (61) u mal-Artikolu 57 tad-Direttiva 2006/48/KE tal-Parlament Ewropew u tal-Kunsill (“CRD III”) (62).

(166) Ir-raba', fir-rigward tal-analiżi, mill-Kummissjoni, tat-trattament tal-pretensjonijiet fi ħdan il-grupp u l-fatt li l-APP ta' FFT ma jikkunsidrax l-assi kollha minbarra dawk ta' partijiet terzi, FFT tiddikjara li l-klassifikazzjoni tal-kreditu tal-grupp hija diġà integrata fil-kost ta' finanzjament tal-grupp minn FFT. Minħabba li FFT u l-kumpaniji assoċjati kollha tal-grupp għandhom klassifikazzjoni tal-kreditu ekwivalenti għal dik ta' Fiat S.p.A (63)., FFT ma tiffaċċjax riskju tal-kreditu addizzjonali fit-termini tas-self tagħha lill-kumpaniji assoċjati tagħha fi ħdan il-grupp. B'konsegwenza ta' dan, ir-rata ta' mgħax mitluba minn FFT lill-kumpaniji assoċjati tagħha fi ħdan il-grupp tikkorrispondi għas-somma i) tal-kost ta' finanzjament tal-grupp, ii) tal-persentaġġi ta' garanzija mħallsa lil Fiat S.p.A.; iii) tal-ispejjeż operatorji sostnuti sabiex ikunu jistgħu jiġu pprovduti s-servizzi tagħha lill-kumpaniji l-oħra tal-grupp; iv) tal-“carry trade negattiv” li jirriżulta mill-fatt li l-ammonti sinifikanti mislufa minn FFT għandhom ikunu għal żmien qasir u għal rati ta' mgħax iktar baxxi sabiex jiġu sodisfatti l-bżonnijiet ta' likwidità tal-grupp għal żmien qasir; u v) tar-rimunerazzjoni tal-kapital għar-riskju sostnut, li huwa marbut mal-funzjonijiet assunti minn FFT fil-ġestjoni tat-teżor tal-grupp.

(167) Il-ħames, skont FFT, huwa ġġustifikat l-użu tal-koeffiċjent ta' 6 % applikat għall-assi ponderati skont ir-riskju (l-“APR”), peress li dan jikkorrispondi mal-idea li FFT għandha dwar il-Qafas ta' Basel II trasposta għall-istituzzjonijiet finanzjarji mhux bankarji f'ċerti territorji tal-UE (pereżempju, l-Italja) mill-awtoritajiet regolatorji lokali, f'konformità mas-CRD. Barra minn hekk, hekk kif l-esponiment tal-assi ta' FFT għat-terzi jikkonsisti prinċipalment f'depożiti bankarji, il-ponderazzjoni tar-riskji ta' 20 % kienet ġiet applikata f'konformità mal-approċċ standard tal-Qafas ta' Basel II (64). Bl-istess mod, fir-rigward tal-ponderazzjoni tar-riskju ta' 15 % applikata għar-riskju operatorju, FFT tfakkar lill-Kummissjoni fl-approċċ indikatur bażiku fejn, skont il-punt 649 tal-Qafas ta' Basel II, għandu jiġi applikat tali koeffiċjent. Bl-istess mod, fil-qafas tal-istess approċċ, l-introjtu gross jikkorrispondi għall-introjtu nett mill-imgħax flimkien mall-introjtu nett mhux mill-imgħax, gross għall-marġni u l-ispejjeż operatorji kollha, iżda nett għall-elementi eċċezzjonali. Hekk kif FFT m'għandhiex introjti mingħajr imgħax, ir-referenza għall-imgħax dovut fuq depożiti bankarji, nett tal-imgħax riċevibbli, hija ġġustifikata bħala l-a